Jeg følte mig som et fjols - og nærmest helt afklædt | ugeavisen.dk\n26 okt. 2020 kl. 12:09\nViborg: Vi havde kørt de første 500 meter, da det slog mig…\nJeg har ikke hjelm på.\nDet var onsdag morgen, og af praktiske grunde skulle jeg cykle med min ældste dreng til skole, der ligger 100 meter fra min arbejdsplads i Mediehuset Viborg.\nJeg cykler som oftest ind på arbejde og også hjem igen. Derfor overnatter cyklen og cykelhjelmen derhjemme i skuret, så begge dele er klar til næste dag.\nMen dagen inden havde konen og jeg en fælles aftale i midtbyen, så jeg kørte i bil med hende og de to drenge hjem den tirsdag.\nCyklen og hjelmen overnattede på redaktionen.\nJeg kunne godt finde to hjul at køre på dagen efter, for jeg lånte bare min kones mountainbike. Det har jeg gjort så mange gange før, når min egen cykel skranter, og jeg ikke lige har fået den til en cykelmekaniker (det sker overraskende tit).\nMen undervejs på turen kom jeg altså i tanke om det. Hjelmen hang jo på cykelstyret inde på arbejde.\nDa jeg helst vil følge min dreng gennem de tre kilometers befærdede veje i midtbyen på vej ind til skolen, valgte jeg at fortsætte med at køre. Men jeg var lidt flov over det. Faktisk mere, end jeg troede, jeg ville være. Og da jeg cyklede der, følte jeg mig på en eller anden måde også afklædt, nøgen, uden hjelmen.\nOplevelsen onsdag morgen står faktisk i skarp kontrast til dengang, hvor jeg som ung voksen fast begyndte at bruge cykelhjelm. Da jeg studerede, havde jeg sideløbende et deltidsjob hos Rådet for Sikker Trafik. Jeg arbejdede med at videreformidle budskaber om konsekvenser ved vores adfærd i trafikken til unge mennesker - i tæt samarbejde med efterladte, der havde mistet et barn, en bror eller ægtefælle i en trafikulykke. Det var forfærdelige historier.\nHer mødte jeg også sager med folk, der var kommet alvorligt til skade på cykler. Alvorlige skader, som kunne have været undgået med brugen af cykelhjelm.\nDengang lovede jeg mig selv, at jeg fra nu af altid ville bære hjelm. Men det stod en hård prøve, da jeg efterfølgende var i praktik et halvt år som kommunikationsmedarbejder i Vejle Boldklub. Truppen af fodboldspillere, der hovedsageligt var ældre end mig, så med vantro på den unge, voksne mand, der kom trillende med sin (kiksede) cykelhjelm. Det gav ikke meget "street cred" i macho-gruppen af professionelle fodboldspillere.\nI dag har jeg det helt anderledes. Nu føler jeg mig kikset, når jeg ikke cykler med hjelm. Og det er der kommet et par andre gode grunde til. Mine to drenge.\nVi præger først og fremmest vores børn gennem vores handlinger. Det mærker jeg selv med min ældste, som ser lige igennem mig, hvis jeg gør noget, som ikke er helt reglementeret.\nDet er ikke nok at sige, at vores børn skal bære hjelm. Man skal også selv tage den på. For hvorfor skulle børnene bære hjelm, hvis vi ikke gør?\nDet siger sig selv, at jeg vil have det forfærdeligt med, at drengene kom galt afsted i trafikken. Og hvis jeg på bare en eller anden måde kan hjælpe til, at de opfører lidt mere hensigtsmæssigt i trafikken, vil jeg altid gøre det.\nDer er naturligvis ingen garantier, men man kan lige så godt optimere sandsynligheden for, at der ikke sker dem noget.\nOg så må jeg også bare konstatere, at jeg blev endnu mere glad for min cykelhjelm sidste vinter, hvor cyklen en kold januar-morgen pludselig forsvandt under mig på et isglat stykke skrånende asfalt på Falkevej. Mit hoved bankede ned mod asfalten, mens jeg gled fremad. Det gav en let hovedpine i et par dage.\nDet var jeg ikke sluppet med uden hjelmen.


Bekendt truede kvinde på livet: fik udleveret penge og TV – Netavisen Sjælland\nPolitiet skruer op for indsatsen: Ny konflikt i bandemiljøet\n80-årig død af kvæstelser efter færdselsuheld\n18-årig sigtet: havde 11 gram hash\nFalsk politimand standsede bilist\nTricktyve på spil hos 94-årig kvinde\nHjem > Lyngby-Taarbæk > Bekendt truede kvinde på livet: fik udleveret penge og TV\nBekendt truede kvinde på livet: fik udleveret penge og TV\nRolf Larsen - april 6, 2016\nI dag blev en 52-årig mand idømt 10 måneders fængsel for i september sidste år at have tiltvunget sig adgang til en 49-årig kvindes bopæl i Lyngby og tvunget hende til at udlevere et TV og hævekort med PIN-kode. Den 52-årige truede med at slå kvinden ihjel, hvis hun anmeldte sagen til politiet. I januar måned 2016 tvang han desuden kvinden til at udlevere 4.000 kr., som kvinden netop havde hævet.\nSagen tog sin begyndelse om morgenen den 24. september sidste, da den 49-årig kvinde og hendes ven vågnede til en grim forskrækkelse, idet en 52-årig mandlig bekendt forsøgte at bryde døren til kvindens lejlighed op. Da kvinden åbnede døren, skubbede den 52-årige mand til døren og kvinden, hvorved han kom ind i lejligheden. Manden havde medbragt en større lås i et klæde, som han svingede med, mens han truede kvinden.\nBaggrunden var ifølge den 52-årige, at kvinden skyldte ham penge, og han tvang derfor kvinden til at udlevere sit TV og et hævekort med rette kode. Inden han forlod lejligheden, truede han kvinden med at slå hende ihjel, hvis hun anmeldte episoden til politiet.\nDen 52-årige blev varetægtsfængslet efter episoden, men blev løsladt i december 2015.\nDen 29. januar i år var den gal igen. Den 52-årige mand satte den 49-årige kvinde stævne ved Danske Bank i Lyngby, hvor han tvang hende til at udlevere 4.000 kr. Ifølge den 52-årige skyldte kvinden ham stadig penge. Manden udnyttede den i situationen liggende trussel og udtalte, at han var bevæbnet, mens han hev ud i jakken for at indikere, at han havde et våben.\nI dag blev den 52-årige så idømt 10 måneders fængsel ved Retten i Lyngby, hvor han også blev dømt for forsøg på brugstyveri, besiddelse af et samuraisværd samt 4.000 ulovlige piller.\n– Jeg er tilfreds med, at retten fandt den tiltalte skyldig i blandt andet to tilfælde af ulovlig tvang. Man skal især kunne føle sig tryg i sit eget hjem, og det er derfor en skærpende omstændighed, at tvangen fandt sted på kvindens bopæl. Straffen for ulovlig tvang plejer ikke at være så høj som i dette tilfælde, men fordi tvangen fandt sted i kvindens hjem, og fordi der var tale om to tilfælde samt vidnetrusler, blev den tiltalte straffet med 10 måneders fængsel, udtaler anklagerfuldmægtig Anne-Mette Wedell Seerup fra Nordsjællands Politi.\nDen tiltalte tog betænkningstid med hensyn til anke.\n4 måneders fængsel for forsøg på tyveri mod 98-årig\nTvang kvinde ind i bil\nMand dømt for overfald med hammer\n81-årig kvinde udsat for hjemmerøveri\nRødovre sætter pris på lokale virksomheder


Bremsemodul - Sporskiftet\nSkrevet af merklin Torsdag d. 12/11/2015 - 9:17 Vist 925 gange\nEr der nogen her som ved om der findes et bremsemodul til AC analog kørsel ?\nJeg har fået den ide at prøve at få en skinnebus til at kører automatisk pendulkørsel mallem 2 st. det kan godt fungere med nogle relæer, men det ville se bedre ud hvis toget ikke stoppede / startede så hurtigt.\n« Märklin sporskiftedrev, endnu en gang! Relæ eller optokobler »\nSkrevet af job Torsdag d. 12/11/2015 - 9:38\nher har du vist løsningen\nViessmann 5204 > Viessmann - tilbehør > Signaler og banestyring\nPris DKK 607,00\nVare nr. V-5204\nKlik på billedet, for at se et større billede Pendul styringsmodul til Märklin ANALOG 3 skinne / AC drift *** NYHED 2014 ***\nPendul styringsmodul for Märklin ANALOG 3 skinne / AC drift.\nVelegnet til automatisk pendultrafik mellem 2 endestationer, hvor et ANALOG togsæt kører mellem 2 punkter ved hjælp af en transformator med fast spænding der tilsluttes pendulmodulet. Pendulet sørger for nedbremsning, retningsskift og eventuelt visuel skift af tilsluttede signaler. DIGITALT togsæt, indstillet til analogdrift (Sker automatisk med lokomotiver, togsæt med elektronisk indstilling af dekoderens funktioner) kan også køre mellem de to ende banegårde. Digitale enheder kan ikke betjenes på denne strækning som skal være isoleret fra den øvrige digitale bane.\nIndstilling af nedbremsning før stop ved signal, samt indstilling af ventetid på mellem 5 og 60 sekunder ved endestationerne, men også mulighed for tilfældig holdetid som den indbyggede timer sørger for.\nSkrevet af merklin Fredag d. 13/11/2015 - 12:49\nTak for dit svar, det var lige sådan et jeg var ude efter :D jeg har besteldt et i dag .\nSkrevet af job Fredag d. 13/11/2015 - 19:08\nså er det da godt det er på tilbud\ndu må gerne give en lille tilbagemelding, når du har fået det installeret\nSkrevet af merklin Torsdag d. 10/12/2015 - 9:48\nFørst har jeg lavet en lille prøvebane på gulvet for at afprøve systemet og finde ud af plasering af kontaktskinner, og det fungere udemerket. Nu har jeg så sat det på anlæget , på den måde at et delstykke af sporet er separeret strømmessigt. Ideen er at over et relæ kan skifte mellem pendul eller almindelig kørsel ;) Men nu har jeg problemer med pendulkørslen ( toget stopper som det skal men nogle gange kører det videre i samme retning ander gange gør det et rejehop når det skifter køreretning kører en 20-30 cm. tilbage for så at kører frem igen J) Jeg formoder at det må være noget strøm som på mystisk vis løber rundt til steder det ikke må. Nu vil jeg sette prosjektet på pause lidt og vente på at drillenissen tager på sommerferie. Hvis nogen her har erfaringer / gode ideer hører jeg gerne om dem.


Fursundløbet er for alle\n2019-08-27 09:05:59 | Kategori: artikel\nFor ottende gang ligger Fursundegnen asfalt til Fursundløbet.\nSøndag den 22. september løbes der igen fire forskellige distancer; Halvmaraton, 10,7 km, 5,8 km og 2,2 km, og som tidligere år er der start og mål fra Fursund Hallen i Selde, hvorefter ruterne hver især viser det smukke Nordsalling frem fra alle sider.\nSidste år fik Selde og Omegns Aktivitetsforening, der står bag, løbets halvmaraton opmålt og certificeret af DGI, så den nu tæller med på ranglister i Danmark. Dette tiltag gjorde, at løbet sidste år havde en del flere deltagere på den lange distance, men der er plads til flere, så arrangørerne håber, at flere vil prøve kræfter med ruten.\nFor de mindre øvede er mellemdistancerne flotte ruter, som fører en rundt på egnen. Den korte rute egner sig til børnene, da denne udelukkende foregår i Selde by.\nFør og efter løbet er der mulighed for at benytte Fursund Hallens omklædningsfaciliteter. Som altid startes alle ruter med fælles opvarmning ved hallen, og dagen afsluttes med det store og yderst populære fælles kaffe- og kagebord, som er gratis for alle deltagere.\nMens der løbes, udtrækkes der rigtig mange fine sponsorerede gaver på løbenumre, som udleveres sammen med kaffen. Der er ligeledes præmie til hurtigste m/k på alle distancer.\nLøbeklubben fra Mors, Pinen og Plagen, er endnu engang behjælpelig med tidtagning, så det hele går rigtigt til. Årets nye tiltag er lavet af Røntveds Kunsthåndværk fra Mors. Det er en håndlavet medalje, som er unik og specielt produceret til løbet, og den indikerer alt, hvad Fursundegnen byder på.\nForhåndstilmelding foregår på Fursund Løbets hjemmeside, og melder man sig til senest den 10. september, får man en flot T-shirt oveni. Det er også muligt at tilmelde sig på dagen ved Fursund Hallen. Selde og Omegns Aktivitetsforening håber at se rigtig mange nye som gamle deltagere til nogle hårde men fornøjelige timer.


// // // Bogblogger.dk – Boganmeldelser på nettet » Thomas Larsen: Pia Olsen Dyhr – mønsterbrud og opbrud\nSkrevet af Andreas Krog den 28. december 2018 – 06:37Ingen kommentarer\nI gamle dag blev politiske selvbiografier og portrætbøger ofte først skrevet når hovedpersonen var pensioneret. Sådan er det langt fra i dag. Nu bliver stadig flere politikere portrætteret længe før de er stoppet i politik. En af dem er SF’s nuværende formand Pia Olsen Dyhr, som journalisten Thomas Larsen har interviewet og skrevet om.\nInterviewet og skrevet om. Ordet interviewet er værd at hæfte sig ved. For her er mere tale om en interviewbog end om et portræt. Det er nemlig meget småt med andre mundtlige kilder end Pia Olsen Dyhr. Det er Pia der fortæller sin livshistorie og ikke Thomas Larsen der med kritisk sans studerer Pia Olsens Dyhr og beskriver hende med afsæt i en lang række kilder.\nHvis man accepterer præmissen om det her primært er Pia Olsen Dyhr, der fortæller sin livshistorie og hvordan hun har oplevet ting, så får man faktisk en meget fornuftig bog. Den løfter en meget stor del af sløret for Pia Olsen Dyhrs barske opvækst. Ja, den lægger faktisk det hele frem på bordet. På en afbalanceret måde, hvor vi som læser ikke skal sidde og græde snot over det. Det var sådan det var, og det er noget af den bagage hun har med. Og sådan er det.\nBogen fortæller også om Dyhrs ungdom med en sælsom blanding af kristendom og socialistisk ungdomspolitik. Der springes lige lovlig hurtigt frem og tilbage mellem årene i ungdommen og de tidlige voksenår. Og pludselig står vi omkring årtusindskiftet uden helt at have fået historien om Pia Olsen Dyhrs liv og politiske arbejde i 1990’erne.\nSF’s kaotiske regeringsdeltagelse fra 2011 til 2014 og forløbet op til fylder særdeles meget. Ikke overraskende. Her får vi Pia Olsen Dyhrs udlægning af de begivenheder, som allerede er blevet beskrevet fra flere andre sider. Og det er altid interessant at høre hvordan en af de centrale aktører oplevede tingene. Pia Olsen Dyhr ligger ikke fingre imellem i sin kritik af daværende SF-leder Villy Søvndal samt Socialdemokratiets daværende formand Helle Thorning-Schmidt og daværende formand for de radikale Margrethe Vestager. Befriende at hun taler ud af posen – og på samme tid formår at erkende, at hun også selv tog fejl flere gange. Eksempelvis ikke lyttede nok til baglandet.\nEfter SF’s regeringsexit påtog Pia Olsen Dyhr sig at genrejse SF. En opgave hun gik til med krum hals og i bogen gør status over. Bogen slutter af med nogle lidt underlige ”valgoplæg”, hvor Olsen Dyhr ganske ligefrem fremlægger partiets politik på en række konkrete områder. Men med et folketingsvalg inden for de næste mindre end seks måneder er der ikke noget fordækt i at SF-formanden gerne vil bruge bogen til at vise, at partiet er på rette vej og vise hvilken politisk kurs man styrer efter.\nDette er en af den slags politikerbiografier, som man er nødt til at læse, hvis man følger bare en smule med i dansk politik. Vi får både historien om mennesket bag en af vor tids mest markante politikere, som – hvis det står til hende selv – bliver minister igen en dag, og historien om SF’s nedsmeltning og igangværende genrejsning. Så en god blanding af personhistorie og nyere partihistorie. Historien om SF og regeringsmagten er fortalt flere gange tidligere og vil blive fortalt mange gange endnu. Men her får vi den fortalt af en af dem, der var allertættest på begivenhederne. Og det gør den til pligtlæsning.\nThomas Larsen: Pia Olsen Dyhr – mønsterbrud og opbrud. Gyldendal, 2018. 352 sider.


Mads Brügger: Dansk journalistik er meget kedelig - politiken.dk\nMads Brügger: Dansk journalistik er meget kedelig\nDansk presse mest krøllede hjerne forsøger at beherske sig på ’Deadline’.\nSporskift. Tv-manden Mads Brügger vikarierer i øjeblikket som vært på DR 2's 'Deadline'. Foto: Niels Christensen\nKultur 21. feb. 2010 kl. 14.06\n»Kom du med herind i det allerhelligste. Det er så her, det sker. Ja, jeg har fået det allermindste garderobeskab. Det ved jeg ikke helt, hvad jeg skal lægge i«.\nMads Brügger tager usædvanligt casual imod. På strømpesokker og i jeans fører han ind i DR’s værtsgarderobe. På dørene til de store garderobeskabe står navneskilte med tv-folk som Kåre Quist og Lillian Gjerulf, hvis skabe ganske rigtigt er dobbelt så store som Brüggers.\nFrem hiver han et meget formelt gråt jakkesæt med smalle ben og tilsætter lyseblå skjorte, stribet silkeslips og sko så blanke, at man kan spejle sig i dem. Det er i aften første gang, Mads Brügger skal være vært i det nye ’Deadline’-studie.\n»Jeg kunne godt tænke mig at starte en udsendelse en dag med at ligge og kæle i sofaen«, joker han under henvisning til det nye sofahjørne, da vi inspicerer det store 1970’er-agtige studie.\nDer er lige tid til en smøg, inden klokken slår 22.30, og Brügger skal lægge ansigtet i de rette og seriøse folder til en debat om ytringsfrihed og Iran med de indbudte gæster.\nVi går ud på en iskold, sneklædt rygerterrasse, et sted i DR Byens indre maveregion.\n»Det er virkelig et rakkerliv at være ryger nu«, siger han med et smil og finder en fornem gul papæske med græske George Karelias and Sons-cigaretter frem tilsat en smuk sølvlighter af ældre dato.\n»Jeg ville egentlig gerne stoppe med at ryge. Men der skete det under optagelserne til ’Quatraro Mysteriet’, hvor vi jo ellers virkelig udstillede den onde tobaksindustri, at jeg lærte en masse om tobak og kvalitet og faktisk endte med at ryge endnu mere. Og bedre«.\nEn dansk stjernejournalist\nMads Brügger er manden med æggehovedet og de krøllede ideer.\nSiden 90’erne har han stået bag højtprofilerede journalistiske projekter som ’Danes for Bush’ og ’Den 11. time’, og han vandt for nogle uger siden prisen for ’bedste udenlandske dokumentarfilm’ med ’Det røde kapel’ på den prestigefyldte filmfestival Sundance i Utah.


Faaborg-Midtfyn Kommune: Effektiv planlægning med socioøkonomiske data - Data Played Better\nFaaborg-Midtfyn Kommune: Effektiv planlægning med socioøkonomiske data\nFaaborg-Midtfyn Kommune har igennem en årrække oplevet faldende befolkningstal i en del af kommunens landsbyer. For at fordele kommunens ressourcer bedst muligt, var det nødvendigt at foretage en kvalificeret prioritering af, hvilke områder, der skulle tilføres ressourcer\nRessourcestærke og ressourcesvage landsbyer\nFaaborg-Midtfyn havde i forvejen data på borgernes flyttemønstre og aldre, men de savnede et mere dybdegående indblik i borgerne, for at afdække, hvordan kommunen kunne tiltrække tilflyttere. En socioøkonomisk analyse afdækkede i 2014 tilflytternes karakteristika og klargjorde også, at der er landbyer med meget forskellige befolkningssammensætninger i kommunen. Den nordlige del af kommunen rummer primært familier med børn, der har høje indkomster, gode jobs og som bor i villaer. I andre dele af er nogle landsbyer kendetegnet ved en ældre befolkning med lavere indtægter og formuer\nBosætningsanalysen er kommunens kompas\nAnalysen af de socioøkonomiske karakteristika ved kommunens landsbyer er blevet kombineret med kommunens egne data, interviews etc. og resultatet er en bosætningsanalyse, der skal understøtte kommunens udviklingsstrategiske arbejde. Et af målene er 2000 flere indbyggere i 2030 og det skal nås ved at iværksætte målrettede initiativer i udvalgte dele af kommunen\nÅrslev skal brandes som fremtidens forstad\nÉt af de områder Faaborg-Midtfyn Kommune i øjeblikket har fokus på, er landsbyen Årslev. Et nyt supersygehus i baghaven og udbygning af Syddansk Universitet er en god anledning til at iværksætte bosætningsprojekter, der kan tiltrække nye borgere til området. Derfor er kommunen i samarbejde med lokalrådet, og andre aktører i gang med at planlægge udvikling af byen og dens boligområder, så den i endnu højere grad tilgodeser nuværende borgere og kommende tilflytteres behov og ønsker\n"Med bosætningsanalysen har vi fået et stærkt værktøj til at sikre et godt liv for de borgere vi har, og tiltrække nye borgere til kommunen"\n- Sebastian Antoine, Udviklingskonsulent, Faaborg-Midtfyn Kommune\nFaaborg-Midtfyn Kommune ligger i den sydøstlige del af Fyn og har i dag over 50.000 indbyggere. Faaborg-Midtfyn Kommune rummer i alt 60 landsbyer, der er organiseret i 21 lokalråd\nOdense Renovation vil nudge sig til bedre affaldssortering\nSvendborg Kommune: Fem børnehuse får en ekstra pose penge\nNæstved Kommune: Data skal styrke politiske beslutninger\nMovia: Buskundepotentiale bestemmer busruter


Ruel gæster Danmark\nDen australske teenage-stjerne indtager DR Koncerthuset til november\nDet går rigtig hurtigt lige nu for den australske sanger med det hollandske navn, og til november kan man for første gang opleve Ruel Vincent Van Dijk optræde i Danmark med hits som ”Dazed & Confused” og ”Younger”.\nSom kun 13-årig blev Ruel opdaget af den Grammy-vindende australske producer M-Phazes (Eminem, Demi Lovato), der producerede og skrev singlen ”Golden Years” sammen med Ruel. Sangen kom ud to år senere som sangerens debutsingle og blev hurtigt samlet op af den populære radiostation Triple J, der efterfølgende inviterede den 15-årige sanger i studiet i det populære program ”Like a Version”. Ruel var programmets yngste gæst nogensinde, og videoen af hans version af Jack Garratts hit ”Weathered” fik meget imponerende mere end en halv million streams på kun 48 timer.\nEfterfølgende er kommet en stribe singler, hvor fire af dem har fået enten Guld eller Platin i hjemlandet, og sangene fra debut-ep’en ”Ready” har allerede mere end 200 millioner afspilninger på Spotify. Men der er mere på vej fra Ruel, der 13. september udsender sin anden ep, ”Free Time”, der allerede har genereret hits med sangene ”Painkiller” og ”Face to Face”. Ruel har desuden allerede turnéret med navne som Khalid og Shawn Mendes, og sidste år vandt han en ARIA Award som årets Breakout Artist.\nSå Ruel har på meget kort tid opnået stor anerkendelse fra både fans og musikbranchen, og forventningerne er i den grad bygget op til den kommende udgivelse. Både de aktuelle og kommende hits kan høres i København til efteråret, hvor Ruel vil optræde 17. november i DR Koncerthuset Studie 2.\nBilletter til koncerten med Ruel kan købes fra fredag 23. august kl. 10.00 via drkoncerthuset.dk.\nKoncerten arrangeres af DTD Concerts og DR Koncerthuset.\nruel (aus) Venteliste\n17. november 2019 | Køb billet | Koncerthuset (Studie 2), København C


TV: Udspekulerede tricktyve slog til i Hammel - Favrskovposten\nSonja Vestergaard fortæller her om de tricktyve, som mandag snød sig til hendes Dankort og i hvert fald 30.000 kroner.\nFoto og video: Michael Wulff\nTV: Udspekulerede tricktyve slog til i Hammel\n30.000 kroner forsvandt fra konto efter afluring af pinkode\nEn kvinde fra Hammel blev tirsdag morgen ringet op af sin bank, der gjorde opmærksom på, at der sidst på mandagen var hævet 30.000 kroner fra hendes konto. Først da banken ringede, opdagede kvinden, at hendes Dankort ikke længere lå i pungen, som hun troede.\nHerefter blev kortet spærret, og Nærpolitiet i Hammel kontaktet.\nIndkøb i Fakta og Matas\nKvinden, Sonja Vestergaard fra Mosevej i udkanten af Hammel, har indvilget i at fortælle sin historie til FavrskovPosten.\n”Jeg var taget på indkøb. Da jeg var færdig i Fakta og skulle betale, skete det med mit Dankort. Jeg plejer ikke at skilte med min pinkode, og jeg lagde heller ikke mærke til nogen mistænkelige personer i nærheden, mens jeg betalte.”\nSonja Vestergaard tog også en tur i Matas, inden hun kørte hjem til landejendommen på Mosevej.\nJagthunden var ikke hjemme, da tricktyvene kom forbi. Desværre.\nSkiftede tøj på vejen\nPolitiassistent Jesper Poulsen fra Nærpoliti Hammel har set overvågningsvideoen hos Fakta. Her fremgår det, at der, da Sonja Vestergaard betaler, står en kvinde, ca. 160 cm høj i lyst tøj samt en mand i pæn jakke, cowboybukser og iført mørke briller i kø sammen med kvinden.\n”Han aflæser efter al sandsynlighed pinkoden på dette tidspunkt,” mener Jesper Poulsen.\nSonja Vestergaard kommer hjem til ejendommen på Mosevej, parkerer bilen og begynder at sætte varerne ind i bryggerset.\n”Pludselig står der en kvinde udenfor på gårdspladsen. Hun taler engelsk, jeg lader som om jeg ikke forstår, men hun vil have mig til at skrive på en blok, hvor busstationen er.”\nSonja Vestergaard forsøger at få kvinden, som er meget smuk med sort hår og hestehale og tilsyneladende helt alene og iført en rød bluse, til at forlade gårdspladsen.\n”Jeg tror, det er den samme kvinde som i Fakta, hun har blot skiftet tøj på vej derud,” siger Jesper Poulsen, som fra Mosevej har fået et signalement, der stemmer med videoen fra Fakta.\nJesper Poulsen, Nærpoliti Hammel.\nFoto: Michael Wulff (arkiv)\nKun Dankortet forsvinder\nSonja Vestergaard følger den fremmede kvinde helt op mod vejen og kommer derfor væk fra døren til bryggerset. Det har manden fra Fakta-videoen udnyttet og er ubemærket smuttet ind og har fjernet Dankortet – og kun det, mener politiet.\n”Så opdager man jo ikke et tyveri med det samme, og tricktyvene får tid til at hæve penge,” siger Jesper Poulsen.\nHan opfordrer kraftigt til, at man beskytter sin pinkode, når man handler.\nUdover de 30.000 kroner, som tricktyvene nåede at hæve, har de også flyttet penge fra Sonja Vestergaards opsparingskonto og over på lønkontoen, som Dankortet er knyttet til.\nPubliceret: 08. August 2017 18:00\nTV: Wouw: Skoleleder vækket af 700 elever\nTV og FOTOS: Dagplejen gjorde gaden påskeklar\nTV og FOTOS: Favrskov Revyen er på scenen igen\nFavrskov Revyen 2018 på vej\nBørnesagerne: Familier føler sig forfulgte\nFør tid: Cheftræner stopper i Hadsten Håndbold\nSall har flere ideer Håb om at prisen på 150.000 kr. giver grundlag for nye projekter\nBørnesagerne: Charlotte Green: “Lad os kigge på servicedeklarationen igen”\nBørnesagerne: Birgit Liin: “Tvangsfjernelser er altid højkonfliktsager”\nBørnesagerne: Borgmesteren: “En sag bør altid ses fra to sider”\nBørnesagerne: Direktør: Ærgerlig over borgernes oplevelse\nHadsten: Tricktyv legede radiatorreparatør\nHadsten: Ukendt mand bad 13-årig pige hoppe ind i bil\nNy forpagter: Flemming Christiansen tilbage Pøt Mølle\nDEBAT: Martin Godsk trækker sig\nHammel GF Håndbold fik ny bestyrelse\nFavrskov Revyen 2018 gør sig klar\n15-årig dreng anholdt: Stjal slik og sodavand i discountbutik i Hadsten\n83-årig bilist kørte ind i motorcyklist\nNærpolitiet: Stor campingvogn trukket væk fra Hammel\nØV og ØV: Dyre barnevogne forsvinder i natten\nTyv stjal fra huset, imens kvinde var i haven\nDEBAT: Venstre vil sætte prisen ned\nDEBAT: Sall viser vejen\n1000 nye arbejdspladser på to år i Favrskov\nTal fra Danmarks Statistik viser, at der de sidste to år er etableret mere end 1000 nye...\nKulturmillioner målrettes nyt samarbejde\nRegionsrådet sikrer bedre muligheder for projekter i Europæisk Kulturregion...\nÆndrede tømningsdage i påsken\nPå grund af de kommende helligdage i påsken får nogle borgere tømt deres dagrenovation en anden dag ...\nGenindvielse af hal 1 i Rønbæk Idrætscenter\nSøndag 8. april kl. 14.00 genindvies hal 1 i Rønbæk Idrætscenter....\nSall modtager Landsbyprisen 2018\nSall modtager Region Midtjyllands Landsbypris 2018...


Papa Roach - Amager Bio - 22. oktober 2017 | Koncertanmeldelse | Heavymetal.dk\nKoncertanmeldelse Anmeldt den 25. oktober 2017 af Christian Ljørring 0 kommentarer\nPapa Roach by Claus Ljørring\nPapa Roach blæste taget af Amager Bio\nSveden dryppede fra et sydende publikum, da søndagens koncert i Amager Bio lakkede mod enden. Det californiske hardrock-band Papa Roach var igen på spil i Danmark, og denne gang var de ikke opvarmning som sidst, hvor de var special guest for Five Finger Death Punch. Denne gang var spillestedet lidt mindre, men til gengæld kunne Amager Bio melde udsolgt.\nPapa Roach er næsten altid garant for en energisk og kraftfuld liveoplevelse, og denne aften blev det fremmødte publikum forkælet med deres vel nok bedste koncert på dansk grund nogensinde. Bandet var i Danmark i forbindelse med deres Crooked Teeth Tour, som startede engang tilbage i april, og selvom bandet har været i gang med denne tour i omkring et halvt år, var der ingen træthed at spore denne aften i København.\nPapa Roach lagde ud med nummeret ”Crooked Teeth” fra det nye album af samme navn, og det var, som om alt gik op i en højere enhed, for lyden og lyset var ganske enkelt perfekt indstillet. Det er længe siden, jeg har oplevet så perfekt lyd, som der var i Amager Bio denne aften.\nKoncerten fortsatte med en kavalkade af velsmurte sange, og især nummeret ”Born For Greatness” skal fremhæves. Jeg synes, det er en lille smule kedeligt på det nye album, men live kommer det til live, og det blev en af aftenens allerbedste numre, hvor alle i salen blev blæst bagover.\nAnført af forsanger Jacoby Shaddix, der i den grad var i topform denne aften, blev publikum styret med hård hånd. Der var intet tidspunkt, hvor han slap grebet, og når mosh pitten var ved at dø, blev der kaldt en wall of death til lige at sætte gang i pitten igen. Dette gentog sig tre gange, og der blev vist også kaldt en circle pit under det sidste ekstranummer.\nSætlisten var en god blanding af bandets største hits og lidt sange fra det nye album. Skulle man finde svagheder i denne aftens koncert, må det være, at der måske var lagt et stille nummer for meget ind i midten af sætlisten. Dette var dog ikke noget, der ødelagde helhedsindtrykket, og da bandet havde leveret deres sidste fire ekstranumre, stod man tilbage med en wow-følelse. Når det damper af sved fra pitten, og forsangeren er gennemblødt af sved, har der været tryk på, og det var netop dette indtryk, man gik derfra med. Det var en energibombe, der blev smidt over København denne søndag aften.\nSkulle Papa Roach komme til Danmark igen, er jeg med garanti til stede, for dette band bliver bare bedre og bedre med årene, og denne koncert var klart en af årets bedste oplevelser.\nBedste kakerlakshow på dansk jord\nMere Papa Roach\nAnmeldelse 4. feb 2019\nInterview 20. nov 2017\nVideointerview med Papa Roach\nDisturbed, Papa Roach, Halestorm - KB Hallen - 20. november 2010\nThe rumbling sludge of heavy metal 5 timer 10 minutter siden til Verdens første heavy metalalbum fylder 50\nSmukt 21 timer 34 minutter siden til MØL - JORD


Thrustmaster Hotas Warthog Flightstick - Joystick - Komplett.dk\naftageligt håndtag, USB, superstabil, replikformular A-10C, pc\nVarenummer: 649014 / Producentens varenr: 377001 3362932913771\nMore pictures from Thrustmaster Hotas Warthog Flightstick\nMed en vægt på mere end 14 lbs og joystick, gashåndtag og baser lavet af metal er Hotas Warthog joysticket fysisk imponerende. Når du tager hensyn til de 55 fuldt programmerbare action-knapper og 2 fire-retnings hat-switches, hver med en indbygget trykknap (det første joystick i verden til at inkorporere en sådan funktion), bliver det klart, at Hotas Warthog er i en klasse for sig selv.\nKontrolpanel med 5 programmerbare LEDer\nProduktets endelige mekaniske komponent, kontrolpanelet, giver et omfattende antal og udvalg af kontroller. Det omfatter et friktionshjul, der giver brugerne mulighed for manuelt at justere modstanden af gashåndtagene efter deres egen smag. Det har også baggrundsbelysning til funktioner, som brugere sikkert vil sætte pris på til natflyvninger; de 5 programmerbare LEDer er også et plus til anvendelse i mørke eller svagt lys. Basen har et "trim-hjul" og 15 funktionsknapper, herunder adskillige trykknapper med resistens identisk med den på en rigtig flyvemaskine og industrialle metalafbrydere (2 eller 3 stillinger) med meget realistisk tryk.\nPull & Push Throttle System med Disengageable Afterburner\nGashåndtags-komponenten er også blevet meget omhyggeligt designet, med et dobbelt gashåndtagssystem, der giver mulighed for uafhængig styring af 2 motorer: et låsesystem lader brugeren enten lægge de 2 gashåndtag sammen, eller holde dem uafhængige af hinanden. Den magnetiske sensor-teknologi anvendt til gashåndtagene (14-bit opløsning, med 16384 værdier på hvert gashåndtag) giver uovertruffen præcision. Skiftet til Idle- og Afterburner-detents foregår via et Pull- og Push-system, for endnu større realisme. Afterburner-detent kan frakobles, hvilket giver brugerne mulighed for perfekt tilpasning af gashåndtaget til den type flyvemaskine, de afprøver. Gashåndtagene har i alt 17 action-knapper, en "Point Of View"-hat og en "mouse-hat/slew control".\nDet mest præcise og funktionsfyldte joystick du kan få\nJoysticket er udstyret med 19 action-knapper, sammen med en "Point Of View"-hat. Det giver ekstrem præcision, takket være H.E.A.R.T HallEffect AccuRate Technology magnetisk sensorsystem den anvender: 16-bit præcision (65536 x 65536 værdier), uden kardanophæng (kardanled). Og der er mere: at trykke på joystickets knapper og udløsere kræver pres identisk med det, der kræves i en faktisk flyvemaskine - et ægte first-in-the-world joystick. Det har fået særlig opmærksomhed, at simmere har fået mere frihed, da joystickets håndtag er aftageligt, og dets base er også aftageligt (så du kan installere joysticket i et cockpit).\nFor at teste, konfigurere og programmere Thrustmaster® controllere: HOTAS WARTHOG™, MFD Cougar, HOTAS Cougar™ og T.16000M.\nBruger princippet "Drag and Drop".\nFlere programmeringsniveauer: Basic, Advanced og Script.


HOMOGUDSTJENESTE I WESLEY’S GAMLE KIRKE\nSom optakt til den engelske Bristol-homo-parade, lørdag d. 14. juli, afholdt organisationen ’Bristol’s pride kristne’ en formiddagsgudstjeneste, der havde som formål at forsvare LGBT’s livsstil, for dermed at opfordre homo-paradens deltagere at tilslutte sig denne religiøse organisation.\nTil dette formål havde den homoseksuelle organisation sikret sig, at man til gudstjenesten kunne anvende den historisk kendte britiske vækkelsesprædikant, John Wesleys, originale kirkekapel. Det smukke, klassiske kirkerum er den ældste metodistbygning i verden.\nGudstjenesten blev gennemført på trods af Wesleys personlige afstandstagen fra den homoseksuelle livsstil og metodistkirkens dogmatiske holdning over for denne seksuelle orientering. Der blev uddelt traktater før gudstjenesten, som argumenterede for, at ’alle mennesker er skabt i Guds Billede’. Tusindvis af deltagere flokkede omkring kirken, hvor også medlemmer fra organisationen ’Christian Concern’ i en demonstration gav udtryk for følgende: ’Den bibelske lære og sunde, doktrinære undervisning omkring familiens og ægteskabets betydning, som blev forkyndt af John Wesley burde i dag opretholdes og ikke nedrives’.\nBilledet – på det europæiske plan – aftegnes dag for dag mere og mere tydeligt. Det homoseksuelle samfund etablerer sig i kirker og embeder, medier og politiske organisationer. Regnbuebanneret skal nu rejses i en treårig homokampagne i skoler og børnehaver. Mere end nogensinde gælder det, at de troende borgere – for Guds Åsyn – indtager den rette holdning over for den ødelæggende hærgen, som er undervejs. Lad mig forklare:\nSTATENS MINISTRE ER STATENS TJENESTEMÆND\nDen uomtvistelige kendsgerning, at staten – den danske stat – er en institution, begrænser dens magt! Statsmagten er dermed låst fast i den juridiske ramme, som er Danmarks Grundlov. Den danske forfatning forskriver statens ministre, at de ikke bare kan gøre, som de har lyst. I samme øjeblik den konstitutionelle ramme blev fastlagt, gjaldt den for alle, alle vegne og alle tider. Også for de 13 ministre, som har været medvirkende til at igangsætte en handlingsplan efter deres eget hoved; de synes at have glemt, at de er valgt af folket til at være statens tjenestemænd; de står under myndighed og kan ikke ved individuelle dispositioner handle på statens og folkets vegne. Gør de det, er de i modstrid med den institution, som de er sat til at tjene. I en retsstat er og forbliver selv de styrende undergivet statens konstitutionelle regler. (I en politistat derimod kan de udfærdige handlingsprojekter som de lyster).\nNetop dette har fra grundlovens første dag været forfatningsfædrenes egentlige og høje mål: At begrænse statens og ministrenes magt. Dette er time, hvor alle danske, troende borgere bør forene sig mod en flok gudsfjendske politikere, som hader den grundlov, hvorpå det danske samfund er skabt!\nKonceptet er det samme som i den franske revolutions dage i 1789. Menneskerettighedsdeklarationen fra de dage lyder i sin 16. artikel (uforandret) sådan: ’I et hvilket som helst samfund, hvor retsgarantien ikke er sikret, ej heller magtens adskillelse besluttet, dér eksisterer ingen konstitution’.\nEr det i et sådant samfund de 13 ministre nu uhindret kan husere? Hvem har givet dem mandat til egenmægtigt og enevældigt at agere ’den udøvende magt’ – uden synlig relation til de andre administrationsområder, som varetager borgernes behov – ja, som også bekymrer sig om den kommende generation?\n’Lad børn få lov at være børn så længe, de er børn’ er en sætning som er blevet titlen på et aktuelt borgerforslag, men som har rod i apostlenes lære i Ny Testamente. Apostelen siger: "Så længe jeg var barn, talte jeg som et barn, tænkte jeg som et barn, dømte jeg som et barn; efter at jeg er blevet mand, har jeg aflagt det barnagtige" (1.Kor.13:11).\nDet græske ord for ’barn’ er (på dette sted) betegnelsen for en ’mindreårig’. Det udtrykker forståelsen af et menneskebarn, ’som er for ung (eller for lille) til at have et ord at skulle have sagt i sager som tilhører de voksnes verden. En ligefrem oversættelse af den græske glose er det konstruerede danske ord: ’ung-siger’… altså nøjagtigt som bibelordet gengiver det: ’Da jeg var mindreårig (engelsk: ’minor’) ’talte jeg som en mindreårig’…(v.11).\nBorgerforslaget (som jeg her fortsat vil omtale) gør sig til talsmand for at ’lade børn få lov at være mindreårig så længe, de er børn’. "Det vil sige (forklarer apostelen), "at få lov til også ’at tænke som mindreårig’ og (ikke mindst) ’uden at skulle påtvinges en voksen persons dømmekraft.\nBorgerforslaget går med dette ærinde direkte til sagen. Med lov skal lov bekæmpes (hvilket skal forstås sådan, at den lov, som i disse dage er lagt i ovnen, kun kan bekæmpes ved at en anden dej bliver æltet, og et andet og bedre brød bliver bagt). Dette indbefatter følgende:\nNår en borger i Danmark angribes af f.eks. ’ideologiske fjender’, så bør han være godt informeret om, hvorledes det danske retssystem virker. For mange kristne familier i Danmark er tavlen omkring dette forhold blank. Han eller hun har brug for hjælp af nogle, som ikke blot kan læse og forstå Bibelen, men som har indsigt i det juridiske univers. Loven skal bruges mod den lovløse (1.Tim.1:8-9).\nRetten i Danmark varetager en god samfundsmæssig funktion. Den har i mange tilfælde at gøre med et betydningsfuldt værdivalg. Det vil sige afvejningen af forskellige opfattelser – og hver eneste danske borger har da ret til at kaste sit lod i denne vægtskål – ja, han har (mener jeg) pligt til at komme med sine simple og jævne byggeklodser og naive børnetegninger, så at opbygningen af hans legale borgervision kan finde sted ud fra den allerede fastlagte grundsten. Det er nemlig grundstenen og de fire hjørnesten, som bærer Guds bygning. Heraf er hovedhjørnestenen den vigtigste (Ap.G.4:11; Ef.2:20 og 1.Pet.2:7).\nSKRIGET OVER HOMO-BYEN\nDet vil ikke gå dem godt, vore kære folketingsmedlemmer på Christiansborg, hvis de fortsætter med at give ’ulykkeslove’ af samme slags som f.eks. ’midnatsloven’ (mod de danske frikirker) og ’regnbueprojektet’ (mod landets mindreårige, som de vil ’overtage’ ved at fratage dem deres biologiske identitet).\n"Vé dem, der giver ulykkelove – og som ivrigt fører uret til bogs (Es.10:1)." Ved betegnelsen ’ulykkelove’ rammer den hebraiske seer plet! Det er den slags love, som lægger et tungt åg på folk (ordret: ’får dem til at sukke og bøje sig i smerte og nød’).\nIkke alle kan høre det (for folk er blevet både blinde og døve nu til dags) men der lyder i denne time over det statelige regeringspalæ i København et véråb, som når til himlen… - Véråbet kan lyde som et skrig – (sådan som det er beskrevet i den bibelske beretning om de homoseksuelle byer, Sodoma og Gomorra). Hvis det er tilfældet, kan det få en konsekvens, som ingen skal ønske sig! Hvad jeg mener med dette, kan bedst forklares ved at citere fra 1. Mosebog om de skæbnesvangre begivenheder, som fandt sted ved Dødehavet i det sydlige Negev for ca. fem årtusinder siden. Skriftafsnittet om ’skriget over homo-byen lyder således:\n"Så brød mændene op derfra og gik ad Sodoma til (1.Mose 18:16). Inden jeg fortsætter med at fortælle, hvad det indebar, at de tre mænd nu satte retning mod Sodoma, bør jeg fortælle, hvad det var for tre mænd. Det var ikke helt almindelige rejsende. Inden de ’fortsatte’ deres rejse (’de brød op’) har de været på besøg hos Abraham, som havde slået sit telt op i Mamre Lund. "Han sad (på det tidspunkt) i teltdøren. Det var på den hedeste tid af dagen (1.Mose 18:1). "Da han så op" (hedder det videre i den stærkt dokumentariske fortælling) "fik han øje på tre mænd, der stod foran ham. Så snart han fik øje på dem, løb han dem i møde fra teltdøren, bøjede sig til jorden og sagde: Herre, hvis jeg har fundet nåde for dine øjne, så gå ikke din træl forbi…" (v.2).\nAllerede her mærker vi i indledningen til beretningen, at det besøg, Abraham fik den dag i Mamre Lund, ikke var et helt almindeligt besøg. Det var Gud, Herren, og to af Hans engle, som stod foran Abrahams teltåbning. Abraham fik Gud på besøg!\nDe tre mænd efter dette besøg ’brød op og drog hen ad Sodoma til’, gav Herren sig til at omtale, hvad han havde i sinde at gøre med Sodoma. "Jeg vil udrydde byen," sagde Han. Abraham var forfærdet. Derude i Sodoma boede en stor del af hans familie – og han gav sig til ’at forhandle med Herren’. "Hvis der nu findes 50 retfærdige mennesker i byen, vil du så stadig udrydde den," spurgte han. "Hvis der findes 50 i selve byen vil jeg tilgive hele stedet," lød svaret.\nAbraham forhandlede sig helt ned til tallet 10… og svaret var stadig det samme. "For de 10’s skyld vil jeg lade være at ødelægge byen!" (1.Mose 18:16-37).\nSodoma var en lille provinsiel landsby. 50 borgere var en stor procentdel af byens befolkning. Danmark tæller godt 6 millioner sjæle. Tallet 50.000 svarer godt til Sodoma-regnestykket. Regeringens påbud er, at der skal være 50.000 danske borgerstøtter bag borgerforslaget, som tager stilling til statens homoprojekt med landets mindreårige.\nDet er min opfattelse, at himlen holder øje med, hvor mange, der begiver sig på banen i denne sag… og det vil få betydning for den beslutning, der skal tages om landets skæbne den dag regnestykket gøres op…\nBEGYNDELSEN TIL DEN KOLDE KRIG\nRegnbuepjecen leder nemlig direkte til det truende sociale aspekt, som har at gøre med den nu planlagte sex-politiske indflydelse, som i de næste tre år vil finde sted blandt vort lands opvoksende børn og unge.\nRegeringens handlingsinitiativ anser det ikke som en forbrydelse åbenlyst og frækt at bane sig politiske genveje ind i hidtil til beskyttede og uberørte områder af barnets tanker og dagligliv. Ja, det fremlagte regerings-homo-projekt indebærer en slags ’underfundig teknik’, der tydeligvis sigter på barnets og den unges individuelle, personlige sex-underkastelse. De 13 ministres treårsplan er faktisk begyndelsen til ’kolde krig’ mod en opvoksende danske generations frie personlighed, og det er på høje tid at 50.000 borgere henviser til apostelens ord: "De lover dem frihed, skønt de selv er slaver af fordærvelsen" (2.Pet.2:19).\n"Som regering har vi derfor besluttet," hedder det i den nu offentliggjorte handlingsplan, at (citat): ’alle ressourcer skal i spil, og ingen skal opleve diskrimination på grund af køn, seksuel orientering eller kønsidentitet’ (s.7). – Fordomme blandt unge i uddannelsessystemet og i sport og idræt skal bekæmpes (s.7). Der skal i den forbindelse oprettes en ’ansøgningspulje til bekæmpelse af fordomme" (s.8). I en pressemeddelelse fra udenrigsministeriet er ’det helt centrale i denne handlingsplan at modvirke utryghed og mistrivsel (for homoseksuelle).\nLigestillingsminister Eva Kjer Hansen udtaler: "Vi vil ikke acceptere, at denne gruppe skal have et dårligere og mere utrygt liv. Vi vil sætte handling bag ordene. Regeringen er på frisindets og frihedens side." Ligestillingsministeren fortsætter: "Lovgivningen skal ses igennem med en tættekam. De homoseksuelles selvmordstanker fortæller en historie om en kultur, hvor uvidenhed og intolerance får lov at trives."\nPlanen er lanceret af statsminister Lars Løkke Rasmussen på en reception for CPH-Pride. Planen er blevet præsenteret af statsministeren og ligestillingsministeren på Regnbuepladsen i København.\n42 konkrete initiativer skal bl.a. bekæmpe homofobi og transfobi i det offentlige rum. Det fremgår af en artikel i BT 15. juni 2018, at regeringen med denne plan vil åbne for juridisk kønsskifte for transkønnede unge. Personer under 18 år vil da kunne få ændret deres cpr-nummer – og børn på seks år skal have mulighed for selv at bestemme, om de vil være ’en dreng’ eller ’en pige’. Tælleapparatet på Christiansborg noterer dag for dag, hvor mange borgere, der er imod denne udvikling. Men der er også et tælleapparat bag de synlige kulisser. Det optæller dag for dag, hvor mange, der melder sig – og om tallet 50.000 opnås!\nSpørgsmålet om, hvorvidt homoseksualitet skal indgå som en positiv del af statens undervisningsprogram over for børn og unge, indgår som et første udgangspunkt i en social-etisk dimension. Emnet bærer nemlig i sig (fra første færd) selve meningen bag ’etisk tænkning’ i det moderne danske samfund. Et problem af den art er altså ikke noget, som folk bare ’finder på’. Man behøver ikke at anstrenge sig for at konstruere forskellige holdninger, og det er heller ikke en sag, som kun en lille sekt af mennesker er optaget af. Nej, den halve verden kommer i oprør, og der lovgives alle vegne på højtryk for at bringe selve den etiske overvejelse bag spørgsmålet om homo-undervisning af mindreårige til tavshed. Ingen undslipper den moralske udfordring i denne sag. Hvad folk end mener, tvinges de til netop i denne sag at tage stilling. Ikke kun af røster udefra – men af samvittighedens stemme, og den taler vedrørende barnets tarv højt nu til dags.\n… ja, den situation, som skildres i Ny Testamente, og som på det dybeste berører det forhold, som her er på tale, toner frem på skærmen. Mattæus fortæller: "Jesus kaldte et lille barn hen til sig, stillede det midt iblandt dem og sagde: ’Sandelig siger Jeg jer: … den, der bringer en af disse små, som tror på mig, til fald, var bedre tjent med at få en møllesten hængt om halsen og blive sænket i havets dyb" (18:2 og 6).\nEr der 50.000 danske borgere, som vil sige ja til Jesu ord – og dermed straks skride til handling, når borgerforslaget er blevet antaget af folketinget?\nLæs under Profetisk Journal: ’Gammelt Profetord opfyldes’.


Du er erfaren bygningskonstruktør, ingeniør eller arkitekt og meget gerne med en håndværksmæssig baggrund. Du har min. 5 års dokumenteret erhvervserfaring efter endt byggeteknisk uddannelse. Din erhvervserfaring kan være inden for bygge- eller projektledelse f.eks. fra rådgiver- eller entreprenørbranchen.\nSom person er du venlig, imødekommende og befinder dig godt i en rådgiverrolle. Du har erfaring med at vurdere bygningers potentiale og du formår at omsætte kunders ønsker til konkrete løsningsforslag til boligforbedringer. Din tilgang til vores kunder er præget af nysgerrighed og engagement og du leverer rådgivning af høj kvalitet, så vores kunder oplever tryghed, god behandling og professionalisme ved hvert besøg.\nVi ansætter løbende og vi vil gerne modtage din ansøgning hurtigst muligt.


Monterosso Mare 2 i Monterosso al Mare til Bedste Pris-garanti | Agoda.com\nVia Servano 14, Monterosso Al Mare, Monterosso al Mare, Italien, 19060 - Se på kort\n"The amount of space and view for the money was well worth it..."\nMere om Monterosso Mare 2\nFor rejsende der gerne vil opleve synet og lyden af Monterosso al Mare, så er Monterosso Mare 2 det perfekte valg. Herfra har gæster glæde af nem adgang til alt, hvad denne livlige by kan tilbyde. Med sin praktiske beliggenhed tilbyder dette hotel nem adgang til byens vigtigste seværdigheder.\nFaciliteterne og servicen på Monterosso Mare 2 sikrer gæster et behageligt ophold. Gæsterne på dette hotel har glæde af trådløst internet i fællesområder, parkering, familieværelse, grillfaciliteter, kæledyr tilladt på stedet.\nSom en ekstra tilføjelse tilbyder alle værelserne et udvalg af bekvemmeligheder. Mange værelser tilbyder endda aircondition, opvarmning, altan/terrasse, ventilator, fjernsyn LCD-/plasmaskærm, der vil glæde selv den mest kvalitetsbevidste gæst. Desuden sikrer hotellets væld af fritidstilbud, at du har rigeligt at foretage dig under dit ophold. Monterosso Mare 2 er det eneste sted, du behøver, når du søger kvalitetsindkvartering i Monterosso al Mare.\nDu bedes give Monterosso Mare 2 besked om, hvornår du regner med at ankomme. Du kan gøre dette ved at skrive til hotellet i boksen "Særlige anmodninger" når du booker, eller du kan kontakte overnatningsstedet. Du finder kontaktoplysningerne på din reservationbekræftelse.\nAlle slags rejsende (27) Par (1) Familie med små børn (7) Familie med store børn (6) Gruppe (13)


Josva 13:13 Men Israeliterne drev ikke Gesjuriterne og Ma'akatiterne bort, saa at Gesjur og Ma'akat bor iblandt Israel den Dag i Dag.\nBibel > Josva > Kapitel 13 > Vers 13\n◄ Josva 13:13 ►\nThi dersom I falder fra og slutter eder til Levningerne af disse Folk, som er tilbage iblandt eder, og besvogrer eder med dem eller, indlader eder i Forbindelse med dem,…\nMen hvis I ikke driver Landets Beboere bort foran eder, saa skal de, som I levner af dem, blive Torne i eders Øjne og Brodde i eders Sider, og de skal bringe eder Trængsel i det Land, I bor i,\nJosva 13:13 Interlinear • Josva 13:13 Flersprogede • Josué 13:13 Spansk • Josué 13:13 Franske • Josua 13:13 Tysk • Josva 13:13 Kinesisk • Joshua 13:13 Engelsk • Bible Apps • Bible Hub\n…12hele det Rige, der havde tilhørt Og af Basan, som herskede i Asjtarot og Edre'i, den sidste, der var tilbage af Refaiterne; Moses havde overvundet dem alle og drevet dem bort. 13Men Israeliterne drev ikke Gesjuriterne og Ma'akatiterne bort, saa at Gesjur og Ma'akat bor iblandt Israel den Dag i Dag. 14Kun Levis Stamme gav han ingen Arvelod; HERREN, Israels Gud, er hans Arvelod, saaledes som han tilsagde ham.…


Næste premierefilmTerminator: Dark Fate\nStore dele af filmen er fortalt i et roligt tempo og har en positiv og livsbekræftende stemning. Den indeholder dog scener, hvor personer er angste, har mareridt, besvimer og falder omkuld med alvorlige hjerteproblemer. I en scene har hovedpersonen fx et uhyggeligt mareridt lige inden, han får et hjerteanfald. I en anden scene falder hovedpersonen omkuld med et hjerteanfald, er i alvorlig livsfare og bliver hentet af en ambulance. Da de fleste af scenerne er af kortere varighed og forløses positiv, vurderes filmen til kun at kunne virke skræmmende på børn under 7 år.\nDet tyske komedie-drama 'Mit ustyrlige hjerte' handler om Lenny, en udforsvarlig "rich kid" i 30'erne, som bliver ansvarlig for den 15-årige hjertepatient David efter tvang fra sin far.\nLenny ender dog med at holde af drengen og beslutter sig for at bryde alle regler, så han kan opfylde alle sin nye, unge vens dybeste ønsker.\nHistorien er baseret på bestselleren af Lars Amend og Daniel Meyer, som selv lider af en hjertesygdom.\nVi har tidligere set et umage venskab gro mellem den lamme Phillipe og hans hjælper i biografhittet De urørlige.\nVælg bedømmelseGive Mit ustyrlige hjerte 1/6Give Mit ustyrlige hjerte 2/6Give Mit ustyrlige hjerte 3/6Give Mit ustyrlige hjerte 4/6Give Mit ustyrlige hjerte 5/6Give Mit ustyrlige hjerte 6/6Fortryd bedømmelse\n"Filmen er fyldt med potentielt bevægende øjeblikke, men de ender som en kø af klichéer." (Jacob Wendt Jensen)\n"Jo, 'Mit ustyrlige hjerte' er forudsigelig, men også rørende og munter, og filmens relationelle budskab er der ikke noget i vejen med." (Kim Skotte)\n"Budskabet er særdeles sympatisk, og tilskueren lærer et og andet om, hvor svært det er at leve med en hjertesygdom. Alligevel er det svært at se, hvem filmen henvender sig til. Men velspillet, ordentlig og korrekt." (Bo Green Jensen)


Hvad er global standardisering inden for markedsføring?\nSom virksomhedsejer er en nøglekomponent i din forretningsplan sandsynligvis, hvordan du promoverer dit produkt. Det er vigtigt at skabe en effektiv, resultatorienteret markedsførings- og reklamestrategi, især hvis dit produkt vil blive solgt internationalt. Hvis dette er tilfældet, kan du overveje at bruge en global standardisering af markedsføring til at sælge dit produkt, få en større kundebase og øge salg og fortjeneste.\nHvad er global standardisering?\nGlobal standardisering inden for markedsføring er en standardiseret markedsføringsmetode, der kan bruges internationalt. Denne type marketingstrategi er i overensstemmelse med arbejde på tværs af forskellige kulturer og lande for at promovere et produkt. Et godt eksempel på en virksomhed, der bruger global standardisering inden for markedsføring, er Coca-Cola, ifølge professorerne i University of South Carolina Saeed Samiee og Kendall Roth. Virksomheden bruger "relativt standardmærker, formuleringer, emballering, positionering og distribution på sine globale markeder", siger parret i deres papir med titlen "Indflydelsen af global markedsføringsstandardisering på ydeevne."\nBetydningen af global standardisering\nFremkomsten af teknologi og hurtigere kommunikation har gjort verden mere og mindre "mindre" end nogensinde før, hvilket gør global standardisering inden for markedsføring til et vigtigt redskab, især for multinationale virksomheder, hvis rækkevidde spænder over hele kloden. Ved at lægge en samlet marketingramme, der er effektiv på tværs af forskellige tidszoner, kan en virksomhed spare tid og penge i sin markedsføringsindsats, da individuelle markedsføringsstrategier i hvert land eller region er unødvendige.\nDemografiske bekymringer og forskelle\nIkke alle markeder har de samme ønsker og ønsker. For eksempel kan et marked se sodavand som almindeligt, mens et andet marked måske se sodavand som en luksus. Ved at anvende en global standardisering til markedsføring fungerer en homogeniseret sodakampagne muligvis ikke nødvendigvis i visse regioner. Dette kan især være tilfældet i lande med forskellige økonomiske status.\nEt fattigere land, hvor indbyggere har mindre diskretionær indkomst, reagerer muligvis ikke så godt på en markedsføringsstrategi, der fungerer i et mere økonomisk udviklet land.\nDifferentiering af marketingindsats\nHvis du er en virksomhedsejer, der bruger global standardisering til at markedsføre dit produkt, kan du også risikere at miste til lokale konkurrenter, der kan skræddersy deres varer og markedsføringsindsats til den lokale befolkning. For eksempel, hvis du driver en global fastfoodkæde, der sælger de samme hamburgere internationalt, kan du i nogle byer miste kunder til lokale konkurrenter, der kan tilpasse hamburgere til det, der er populært i området. I denne type tilfælde er det vigtigt at være i stand til at tilpasse din globale marketingtaktik til bestemte lokale markeder, når det er nødvendigt. For eksempel, hvis forskning viser, at parisere nyder avocado på deres burgere, skal du markedsføre dine burgere i Paris for at inkludere avocado.


DM TRI serien 2019 for Age-Group triatleter – Triatlon Danmark\nDM TRI serien 2019 for Age-Group triatleter\nVi er nu klar til at offentliggøre stævnerne i DM TRI serien 2019 for Age-Group triatleter!\nDM TRI serien for Age-Group kommer til at bestå af i alt 9 stævner, fordelt med 5 stævner i Vestdanmark og 4 stævner i Østdanmark. Alle stævner er non-draft stævner på distancer der varierer fra sprintdistancen 750-20-5 og op til den halve jernmandsdistance på 1900-90-21,1.\nAge-Group DM TRI serien består af en perlerække af danske top-stævner. Nogle har været med tidligere og andre er nye i DM TRI serie sammenhæng.\nDM Sprint Tri på Tyren i Ganløse, DM middeldistance i Herning samt Finalestævnet Fredericia City Triathlon er gengangere. Mens Herlev Triathlon, Spar Kron Randers, Kalkgravstri, Stevns jernmand, Silkeborg Triathlon og Alssundmand alle er spændende tilføjelser til DM TRI serien 2019!\nHerunder kan du se stævnerne med datoer og en kort beskrivelse af distancerne. I de kommende uger vil der udkomme nyheder om de enkelte stævner med mere dybdegående information.\nDM TRI serien 2019 – Age-Group\n5. maj DM TRI seriens første stævne for Age-Group bliver i Herlev, Herlev Triathlon (1500-40-10)\n18. maj afholdes DM Sprint Tri på Tyren i Ganløse, som køres som enkeltstart. Samme flotte set-up og stævneområde, som tidligere år på distancen (750-23,2 – 5)\n2. juni Randers Spar Kron, med en hurtig svømning medstrøms i Gudenåen og finish i centrum. Distancen er en kvart jernmand (950-45-10,5)\n8. juni DM middeldistance i Herning hvor stævnet afvikles med svømning i Fuglsang Sø – et event hvor der forventes rigtig mange tilskuere! Distancen er (1900-90-21,1)\n9. juni afholdes Kalkgravstri i og omkring den naturskønne Karlstrup der ligger mellem Karlslunde og Solrød Strand. Distancen er her 750-20-5.\n30. juni gælder det Stevns jernmand med svømning i åbent hav ud for Rødvig havn, hvor der også er stævnecentrum. Distancen der indgår i serien er 950-45-10,5.\n25. august Silkeborg Triathlon, som er et stævne med en meget en lang og traditionsrig historie er med i DM TRI serien for første gang. Det er distancen 950-45-10,5 der indgår i serien.\n1. september Alssundmand er det sidste stævne i serien inden finalestævnet. Stævnet afholdes i Sønderborg og distancen der indgår i serien er 950-31-5,5.\n7. september Finalestævnet er Fredericia City Triathlon, som samtidig med at det indgår i DM TRI serien også er et selvstændigt dansk mesterskab (DM CLASSIC) på distancen 1500-40-10.\nAf de 9 stævner tæller de 3 bedste resultater med i den samlede stilling i DM TRI serien 2019.\nVed pointlighed er det placeringen ved finalestævnet i Fredericia der er afgørende. Se mere om point og præmier på DM TRI seriens side her\nFra DM TRI seriens side kan man også tilgå tilmelding til samtlige stævner.\nFølg med i næste uge, hvor vi introducerer en helt ny konkurrence på tværs af alle afdelingerne i DM TRI serien. Et initiativ hvor Age-Group, Aspiranter og Elite indgår i samme konkurrence!


Skotland overhaler Danmark: Vil sænke CO2-udslip med 75 procent - Altinget - Alt om politik: praktik\nMorten Øyen | 1. oktober 2019 kl. 8:05 | Print\n(Foto: Russell Cheyne/Reuters/Ritzau Scanpix)\nKLIMALOV: Skotland skal med en ny klimalov være klimaneutral allerede i 2045 og reducere drivhusgasserne med 75 procent i 2030. Det viser, at der er andre lande, der er mere ambitiøse end Danmark, lyder det.\nDet er ikke kun i Danmark, der arbejdes for at fæste klimaindsatsen ved lov.\nI Skotland er det netop sket. Og det med fuldtonet opbakning fra det skotske parlament, så Skotland nu allerede skal være klimaneutral i 2045 og på vejen dertil have reduceret drivhusgaserne med 75 procent i 2030 i forhold til 1990.\nDet er højere end den danske regerings mål, der ønsker Danmark i 2030 skal reducere drivhusgasserne med 70 procent.\n”Det viser ret tydeligt, at vi ikke er så langt ude herhjemme. At der er andre, som er mere ambitiøse end os. Det er da godt at se, og er da noget, vi kan lade os inspirere af,” siger Claus Ekman, direktør i Det Økologiske Råd.\nLæs den nye skotske klimalov her\nDen skotske regerings udspil var 70 procent reduktion i 2030, men det blev skærpet i lovgivningsprocessen. Og vedtaget med 113 stemmer for og nul imod. Seks valgte af afstå fra at stemme, fordi de mente, at den ny lov ikke er vidtgående nok.\n”Vi vil ikke støtte en lov, der kun består af mål langt ude i fremtiden, mens der ikke gøres nok for at levere de afgørende handlinger og ikke går langt nok i de kommende 10 år, der er så kritiske,” siger klimaordfører for det skotske parti, Scottish Green, Mark Ruskell, til avisen The Scotsman.\nIfølge Scottich Green kræver klimaindsatsen endnu højere mål og mere handling, og Mark Ruskell beskriver den nye klimalov som en ”missed opportunity.”\nMest ambitiøse i verden\nDet afviser den skotske miljøminister Roseanna Cunningham ifølge The Scotsman:\n”Den nye lov øger afgørende ambitionerne og sætter de mest ambitiøse mål for noget land i verden,” siger hun.\nIfølge den skotske miljøminister er Skotland det eneste land i verden, der har opstillet juridisk bindende mål for reduktioner af drivhusgasemissioner, og det første land, der inkluderede en ”rimelig andel” af emissioner fra internationale flyrejser og skibsfart i klimamålet.\nSiden 1990 har Skotland reduceret udledningen af drivhusgasserne med 47 procent.\nDer er andre, som er mere ambitiøse end os. Det er da godt at se, og er da noget, vi kan lade os inspirere af.\nForrige artikel Dagens overblik: S fortryder og vil ikke længere genåbne Irak-kommissionen Næste artikel Se, hør eller læs: Her er hele Mette Frederiksens åbningstale


Tab dig med faste kuren 5-2 | Aktiv Træning\nFaste kuren 5-2 får kiloene til at rasle af\nGlemt alt om at tælle kalorier eller vælge den mest kaloriefattige mulighed. Del i stedet ugen op i 5 dage med normal kost og 2 dage med faste – så forsvinder bildækket om maven. Vi kigger nærmere på 5-2-kuren, en af verdens mest simple slankekure.\n23. september 2013 af Martin Kreutzer\nHvad går 5:2 kuren ud på?\nSlankekur! Alene ordet giver de fleste mænd gåsehud. Tanken om dag ud og dag ind at holde nøje øje med hver eneste kalorie er næsten ikke til at bære. Men hvis nogle ekstra kilo har slået sig ned på din mave – selvom du har spist forholdsvis fornuftigt og trænet ganske regelmæssigt – er der så virkelig ingen vej uden om kalorietabellen? Jo, det er der, mener Michael J. Mosley, som er en af Englands mest omtalte slankeeksperter.\nMosley har med afsæt i solid forskning skruet 5-2-planen sammen, der lover fortrinlige resultater, hvis du er villig til at faste to dage om ugen. De øvrige fem dage spiser du blot, som du plejer at gøre. Såre simpelt og derfor ikke overraskende en kur, som tiltaler mange mænd. Især mænd, som ikke altid kan vælge, hvad de spiser, fordi fx forretningsmiddage kommer i vejen, eller rejseaktivitet giver begrænset adgang til sund mad.\nLyder det næsten for godt til at være sandt, at to dages indsats om ugen er alt, der skal til? Det er det ikke. De fleste taber sig og gør samtidig deres helbred en tjeneste. Den mest synlige gevinst er selvfølgelig et betydeligt vægttab, som skyldes, at du går fra at spise omkring 2.500 kalorier om dagen til beskedne 600 kalorier om dagen. I 5-2-planen betyder faste nemlig ikke, at du intet må spise, men at du skal holde meget igen på fastedagene. Hvor meget, kan du se på næste side.\nDe usynlige gevinster gemmer sig inde i kroppen. Talrige undersøgelser konkluderer, at lejlighedsvis faste er godt for helbredet. En af de ting, der har godt af, at du skærer kalorieindtaget ned til et minimum, er kroppens insulinfølsomhed. Det er den mekanisme, der afgør, om sukkersyge får en chance for at snige sig ind på livet af dig, eller om cellerne fungerer optimalt, når det gælder om at regulere blodsukkeret tilbage til et optimalt niveau.\nOgså dit kolesteroltal bliver pænere af faste. Erfaringerne med kuren viser allerede nu, at det ikke er usædvanligt, at få måneder med 5-2-planen ændrer kolesteroltallet markant. Tallet kan gå fra at være faretruende højt til at ligge nede i det sundhedsmæssigt anbefalede område.\nDu tænker klart på tom mave\nOgså hjernen har det fantastisk med at blive snydt for kalorier. I starten vil den ganske vist brokke sig over, at du undlader at spise, men senere vil de små grå acceptere situationen, og så begynder de faktisk at arbejde mere effektivt sammen.\nForskerne kan endnu ikke helt forklare, hvorfor man allerede efter kort tids faste kan måle øget hjernekapacitet, men teorien går ud på, at vi gennem evolutionen har udviklet en særlig evne til at tænke skarpere i perioder med sult – måske for at kunne finde en løsning på sultproblemet. Med andre ord er det ren og skær darwinisme, der ligger til grund for, at din hjerne bliver stærkere, når den får indtryk af, at nøden er størst.\nFlere eksperter hævder, at faste er noget ganske naturligt, som vi mennesker uden videre kan tåle – og ligefrem trives ved. Trivslen mærker du ikke meget til på selve fastedagen, hvor maven godt kan knurre, og du skal være viljestærk for at undertrykke lysten til at spise mere end 5-2-planens små fastedagsmåltider.\nMen senere høster du gevisterne på samme måde, som du kender fra din træ- ning: Her skal der også en ekstra indsats til – en vis mængde lidelse – før kroppen svarer igen med at forbedre din form.\nFaste fornyr din krop\nUnder faste sker der en masse finpudsninger inde i kroppen, og hver af dem styrker organismen. Det gælder fx reparationsprocesserne. Når der mangler næringsstoffer, skruer kroppen op for den såkaldte autofagi, hvor kroppen nedbryder og genanvender gamle celler og opbygger nye friske strukturer, der kører langt mere gnidningsfrit end de gamle.\nDet minder meget om den måde, din krop reparerer musklerne på efter en hård omgang styrketræning. Hele processen, som mange atleter kender under sloganet ‘What does not kill you, makes you stronger’, er i videnskabelige kredse kendt som hormesis. Begrebet dækker over, at lidt overbelastning efterfulgt af restitution medfører en positiv respons fra kroppen, hvor den gør sig mere fit. Set i det lys er lejlighedsvis faste en genial strategi, mens konstant spisning slukker for de indbyggede mekanismer, som vi alle er født med.\nFor at få succes med 5-2-planen skal du dog huske at leve o.k. fornuftigt fem af ugens dage. To dages faste giver dig ikke frikort til at ‘feste’ uhæmmet. Spis, som du plejer. Så skal ugens to fastedage nok sørge for, at kiloene rasler af.\nSådan bruger du 5·2-planen\nSpillereglerne er enkle. fordel de to fastedage ud over ugen, og spis normalt de fem andre dage.\nPå fastedagene må du indtage to små, kalorielette måltider, der hver giver dig 300 kcal (se forslag her i boksen). Spis dem med maksimalt seks timers mellemrum – enten som morgenmad og frokost eller frokost og aftensmad – så du får en god lang fasteperiode, når måltiderne er overstået. Resten af dagen må du slukke tørsten med vand, te, sort kaffe og andre drikke, der ikke indeholder kalorier. Herunder kan du se, hvordan fastedagene fx kan fordeles hen over ugen.\nDag 1: Spis normalt\nDag 2: Faste\nDag 3: Spis normalt\nDag 4: Spis normalt\nDag 6: Spis normalt\nDag 7: Spis normalt\n5 små måltider, der hver giver dig 300 kcal\nOmelet - 300 kcal. En omelet af to store æg, en tsk. olie, en skiveskåret tomat og et par skiver (30 gram) kogt, røget skinke.\nMakrelmad - 300 kcal. En skive groft rugbrød med ½ dåse makrel i tomat, en peberfrugt og en stor gulerod til.\nPita med kylling - 300 kcal. Et pitabrød med fyld af 100 gram salat og samme mængde kogt/bagt kylling.\nKalkun-wok - 300 kcal. 150 gram kalkun-stykker eller andet magert kød stegt sammen med en pose wokgrønsager (350-400 g) i en teskefuld olie.\nKvark m. frugt - 300 kcal. 2,5 dl kvark (0,5 %) hen over et lille, småtskåret æble (125 gram) og med 15 mandler ovenpå.\nSådan tackler du træning under fastekur\nDu skal ikke droppe at træne, når du er på fastekur. Tværtimod er træning et værdifuldt supplement, der sikrer, at du forbrænder fedt, men beholder din muskelmasse. Da du kun indtager ganske få kulhydrater på dine fastedage, er det dog en god idé at gemme sukkerslugende aktiviteter, som fx cykling og løb, til de dage, hvor du spiser normalt. De mest krævende træningspas bør placeres, to dage efter du har fastet, så du har energi til at træne igennem.\nMen du behøver ikke at holde dig i ro på fastedagene. Lange gåture i moderat tempo er et godt valg. De brænder fedt af uden at påvirke blodsukkeret. Men du kan også kaste dig over kort og intensiv styrketræning eller korte og hårde intervaller (HIIT-træning), som heller ikke kræver store lagre af kulhydrater. Snup et af dagens små fastemåltider lige efter træningen. Så kan kroppens restitutionsprocesser komme i gang.\nDel ugen op i to dage, hvor du faster, og fem dage, hvor du spiser en helt normal sund kost. Det er opskriften på 5:2-kuren – en af verdens simpleste slankekure.\nTab dig med ny matematisk slankekur\nDrik vin om aftenen og tab dig\nOvervægtig? Sådan kommer du i gang med løbetræningen\nAktiv Træning bringer her det tredje af syv uddrag fra den nye bog ’Kom i form til halvmaraton på 100 dage’.Dette uddrag handler om, hvordan du kommer i gang med at løbetræne, hvis du er overvægtig.\nDe 10 værste slankekure\nHvad med et glas babymos? Vi har fundet de top 10 værste og klammeste slankekure - du har helt sikkert hørt om mindst en af dem!\nErfaringer og resultater med kaloriekuren\nAllan E., Frank og Simon har alle været på en kur, hvor de skulle tælle kalorier. Her kan du se resultaterne.\nSådan er chancen for at holde vægten\nChancen for at holde vægten efter en slankekur er den samme, uanset hvor hurtigt man har smidt kiloene.\nHvad er kalorie-kuren?


‘Fremmerne’ satte en stopper for ‘De Grønne’ – Rødovre Lokal Nyt\n14. apr 2018, 19:55\n‘Fremmerne’ satte en stopper for ‘De Grønne’\nAvarta løb ind i et nederlag på udebane mod rækkens bundprop og missede tre vigtige point i topstriden Foto: Arkiv\nfodbold Avarta løb ind i et nederlag på udebane mod rækkens bundprop.\nBK Frem - Avarta\n1-0 Beran Camili (37')\n2-1 Kristoffer Dirksen (81')\n1-1 Oliver Carrara (60')\nEn sejr for Benny Galls tropper, ude over bundholdet BK-Frem, ville sende holdet fra Espelunden op på rækkens andenplads, men sådan skulle det desværre ikke gå. Avarta lagde ellers klart bedst ud og Christian Offenberg var helt alene igennem, men uden held.\nAvarta var mest chanceskabende og hjemmeholdet fra Valby spillede mere på kontra og omstillinger og det blev også en kontra, der satte hjemmeholdet og Valby idrætspark i stemningshumør. Den brasilianske kreatør Thiago Pinto Borges begik straffespark og dommeren tøvede ikke og fløjtede korrekt. Fra 11 meter-pletten omsatte Beran Camili sikkert for hjemmeholdet og Frem kunne derfor gå til pause med en føring på 1-0.\nDrama til slut\nFra anden halvlegs start satte Benny Gall angriberen Oliver Carrara på banen og som så ofte før gav en indskiftning hos Avarta pote. Oliver Carrara skulle kunne bruge et kvarter på banen før han sendte kuglen i kassen og gæsterne tilbage i kampen. Alligevel endte det med et bittert nederlag for Avarta. 10 minuter før tid havnede et hjørnespark hos hjemmeholdets Kristoffer Dirksen, der kunne heade hjemmeholdet i front påny.\nAvarta pressede på i slutminutterne og hvad der tydeligt så ud som et straffespark til ‘de grønne’, endte med dommerkast.\nKendelsen resulterede i store protester fra Avartalejren, både på og udenfor banen og cheftræner Benny Gall blev vist væk fra banen. Benny sætter ord på hændelsen.\n” Jeg synes der er klart straffespark. Han (en Frem-spiller, red.) lander oven på bolden og holder fast i bolden med hænderne. Uanset hvordan og hvorledes situationen er forgået inden det, så mener jeg der er klart straffespark.” lyder det fra cheftræneren.\nMed nederlaget missede Avarta en gylden mulighed for at spille sig op på 2. pladsen i oprykningsspillet i 2. Division, men Avarta kan glæde sig over, at to af øvrige tophold i den tætte række, Marienlyst og Næstved, spillede uafgjort 2-2.\nNæste opgave for Avarta bliver den 22. april klokken 13, hvor topholdet Hvidovre kommer på besøg i Espelunden.\nDamhuskroens nye klæder\nKryds og tværs på Festpladsen\nLudbehandling er den nye ”Hvid”\nKun 6 bygninger bør bevares


Brugsen i Stensballe - Horsens Leksikon\nHorsens Leksikon chevron_right Nyeste artikler chevron_right Lokaliteter chevron_right Bygninger chevron_right Brugsen i Stensballe\nOriginalartikel fra Persillekræmmeren nr. 13 2004\nStensballe Brugsforening (Brugsen) blev startet i 1909 og var i funktion indtil 2003, i alt 94 år. I perioden 1909 – 1973 hæftede medlemmerne solidarisk for foreningens forpligtelser. Derefter blev ansvarsfordelingen: For foreningens forpligtelser hæfter alene foreningens formue, og medlemmerne har intet personligt ansvar. I maj 2003 omdannedes Brugsen til en lavprisbutik, Fakta under den kooperative bevægelse COOP, Danmark.\nStensballe Lokalhistoriske Arkiv har modtaget Brugsens protokoller, skøder og kontrakter til opbevaring for eftertiden.\n“Stensballehus”, Bygaden 87, hvor Brugsen havde sin start i 1909\nEn Brugs drives ud fra vedtægter, der vedtages på generalforsamlingen, der er foreningens øverste myndighed. Brugsens vedtægter fra 1909, i alt 29 paragraffer, lyder eksempelvis:\n§ 1. Foreningens formål er ved fællesindkøb at skaffe sine medlemmer gode og uforfalskede varer til den billigste pris, der kan fås ved indkøb i store partier.\n§ 2. Foreningens driftskapital til varekøb fås ved et af bestyrelsen optaget lån, og et indmeldelsesgebyr på 10 kr.\n§ 13. Bestyrelsen tager bestemmelse om anvendelse af foreningens formue, besørger alle indkøb og bestemmer udsalgspriserne. Uddeleren vælges på generalforsamlingen, hvor endvidere tages bestemmelse om aflønningen.\n§ 19. Det ved uddelingen indvundne overskud benyttes til at bestride omkostningerne ved indkøb og salg. Til reservefonden henlægges indtil 1%. Resten fordeles og udbetales til medlemmerne i forhold til deres indkøb.\n§ 20. Foreningens medlemmer er solidarisk ansvarlige for foreningens forpligtelser.\n§ 24. Ingen uden medlemmer kan få varer udleveret i foreningen.\n§ 26. Uddeling af varer sker udelukkende mod kontant.\nDen nystartede Brugs fik i 1909 til huse i lejede lokaler i ”Stensballehus” på Bygaden 87. Et hus fra 1771, der indgår i mange spændende sammenhænge i Stenballes historie.\nFørste protokollerede bestyrelsesmøde var den 20. juni og generalforsamling den 1. juli 1909. I 1910 købte Brugsen en grund på Bygaden 69 (skøde fra Voer og Nim Herreds- Stensballegaards Birketing) på 4 Skjr. (ca. 3500 m2) for 1000 kr. til opførelse af en Brugs i egne lokaler. Senere viste det sig muligt at udstykke og frasælge to parceller fra grunden til en pris af 800 kr.\nBrugsen på Bygaden 69, 1973\nDen 23. oktober 1911 åbnede den nybyggede Brugs. Den omfattede forretning, lager og beboelse til uddeleren. Byggeomkostningerne udgjorde 4190 kr. Samtidig hermed ansattes en (fast) uddeler, foreløbig for 1 år. En ansættelse, der kom til at omfatte både 1. og 2. verdenskrig. I 1912 fik Brugsen indlagt elektricitet og telefon. I 1936 skrev ”Uddelerbladet” i forbindelse med uddelerens 25 års jubilæum: ”Brugsforeningen i Stensballe har udviklet sig fra en ringe begyndelse til en anseelig forretning. Ikke alene er lokalerne gentagne gange blevet ombygget og udvidet, men omsætningen er firedoblet. Kontant betaling har stedse været et ufravigeligt forretningsprincip. Brugsen tæller blandt de solideste i landet.”\nI 1960- og 1970èrne havde landsbyen Stensballe vokseværk. Flere og flere tilflyttere kom til. Vær–Nebel Kommune blev nedlagt i 1970, og Stensballe blev en forstad til Horsens. Brugsen omsætning var steget fra 200.000 kr. i 1931 til 2.300.000 kr. i 1973, og Brugsens lokaler fandtes for små. Derfor blev der i 1970 lavet en plan til inddragelse af uddelerens beboelse til forretning. Horsens Kommune kom ind i billedet, men kunne ikke godkende udvidelsen, medmindre Boligministeriet gav dispensation. Det troede bestyrelsen ikke rigtig på. Interessen samlede sig i stedet om en plads i et butikscenter, der tænktes etableret på hjørnet af Bygaden og Brådhusvej. FDB (Fællesforeningen for Danmarks Brugsforeninger) igangsatte markedsanalyser af Brugsens fremtid i Stensballe (og de fandtes positive). I 1973 købte Brugsen for 125.000 kr. en grund på 10.000 m2 på Brådhusvej 3, og i 1974 igangsattes bygning af en ny Brugs. Allerede i 1972 var Brugsen gået fra diskbetjening til supermarkedsdrift.\nBrugsen på Brådhusvej, 1974\nDen 7. november 1974 åbnede Brugsen sine døre på Brådhusvej 3. Den havde efter hjemtagning af lån kostet 3.040.106 kr., heraf gik 690.000 kr. til inventar. Den gl. Brugs på Bygaden blev solgt for 250.000 kr. med 50.000 kr. i udbeta-ling. Byggeriet betød, at omsætningen måtte tredobles i forhold til den nuværende (ca. 10 mill. kr.), hvis der skulle være holdbarhed i økonomien. For året 1975 blev dividenden 0%. Normalt var den typisk 3 – 4 %. Der var underskud, og det vurderedes, at der ville være underskud i flere år fremover. Brugsen besluttede derfor at melde sig ind i DB (Danmarks Brugsforeninger) under FDB´s beskyttede vinger, selv om selvstændigheden mindskedes.\nDet betød, at Brugsen fremtidig var underlagt direktionen ved FDB med hensyn til budget og rådgivning ved ansættelse af uddeler, men i det daglige var Brugsen stadig sin egen lokale enhed med egen butiksbestyrelse og årsmøder. I 1980 blev butiksbestyrelsen udvidet med en fast repræsentant fra personalet. Fra starten i 1974 tog omsætningen et gevaldigt hop opad, senere mere jævnt, men altid stigende. Det samme gjorde omkostningerne, og avancen blev mindre med årene. I Brugsens levetid på Brådhusvej var der gode år, men flest dårlige, hvilket betød, et FDB i 2003 besluttede at lukke Brugsen. Uddeler, personale og butiksbestyrelse samt FDB gjorde sig ellers gennem årene de utroligste anstrengelser for at øge omsætningen og avancen.\nBrugsens sommer-grillfester var et tilløbsstykke.\nDe startede i 1984 som en fejring af Brugsens 75 års jubilæum\nDen 8. maj 2003 blev Brugsen omdannet til en lavprisbutik, Fakta, under den kooperative bevægelse COOP Danmark. Butikken har åbent alle ugens 7 dage, og der føres 1350 varer til faste lavpriser samt diverse her- og nu varer.\nUdgivet i Bygninger, Lokaliteter 20. december 2010 - Opdateret 24. februar 2020


»Hvis ti af dem satte sig sammen til en middag, kunne de jo redde titusindvis af liv.« | Information\nMange har talt om COVID-19 som »den store udligner«, men det er tvivlsomt, om COVID-19 generelt bliver lighedsskabende, siger Branko Milanovic. I stedet tyder meget på, at COVID-19 vil få uligheden til at stige internt i lande som for eksempel USA.\n»Jeg kan slet ikke forstå, at de kan være så dumme,« siger den serbiske økonom Branko Milanovic i telefonen, mens han krydser gaden i den lille californiske by Sausalito, hvor han siden maj har været ’fanget’ på grund af COVID-19.\nSolen skinner, og San Francisco-bugten kan skimtes for enden af gaden.\n»Verdens milliardærklasse har virkelig håndteret pandemien idiotisk,« fortsætter han og sætter sig på en bænk.\n»I årevis er de taget til Davos og har hævdet, at deres velstand ville gøre verden bedre. De har underskrevet ’The Giving Pledge’, hvor de lover at give en stor del af deres formue til velgørenhed. Og nu har vi så faktisk en enorm krise ikke mindst i USA og især her i Californien, hvor mange af dem selv bor. Flere hospitaler mangler stadig værnemidler. Min søn måtte vente tolv dage på at få sine testresultater. Og så er de bare forsvundet!«\n»Bill Gates og Jack Ma (kinesisk rigmand, red.) har forsøgt at gøre noget, men alle de andre – folk som Warren Buffett, Mark Zuckerberg og Larry Ellison – de er jo knap nok blevet set de seneste seks måneder. Elon Musk har travlt med at flyve til Mars. Pandemien var ellers en unik mulighed for dem til at vise verden, at de rent faktisk bekymrer sig om samfundet på et tidspunkt, hvor de er under pres fra både USA’s Kongres og EU. En mulighed for at vise, hvor kraftfuld og stærk den private sektor kan være: ’Se selv, når staten svigter, så er vi her. Vi kan organisere produktionerne af test og reagenser.’ Men nej.«\nMan kunne indvende, at nogle milliardærer trods alt har gjort noget.\nZuckerberg, der ifølge magasinet Forbes er god for 92 milliarder dollars, og hvis formue er vokset med 37 milliarder under coronakrisen, har eksempelvis doneret 25 millioner dollars til Bill Gates’ fond. Og modedesigneren Giorgio Armani, der er god for 11 milliarder dollars, har doneret 1,4 millioner dollars.\nMen det er meget lidt, mener Branko Milanovic.\n»Hvis ti af dem satte sig sammen til en middag, kunne de jo redde titusindvis af liv. Med alle de penge og alle de forbindelser, de har. Men de har ikke gjort nogen forskel,« siger han.\n– Og hvad skal vi udlede af det?\n»At det ikke passer, når de siger: ’Nej, nej, stop, I skal ikke hæve skatten for mig, for jeg giver en masse penge til det fælles bedste’. Og måske også, at de bare er ligeglade.«\nHelt ærligt, vi aner det ikke\nBranko Milanovic, som er professor på universitetet The Graduate Center i New York, blev verdensberømt, da han i 2016 præsenterede ’elefantkurven’, som i én graf viser udviklingen i global ulighed de seneste 30 år:\nVerdens allerfattigste har ikke fået det bedre (det er elefantens hale). Den store middelklasse i Asien er blevet løftet ud af fattigdom (ryggen på elefanten). Middelklassen i Vesten er blevet relativt fattigere (elefantens lavthængende hoved). Og endelig har den allerrigeste procent vundet mest (snablen, der stikker op i luften).\nDet er egentlig derfor, jeg har ringet til ham: Jeg vil vide, hvordan pandemien påvirker den globale ulighed.\n»Men helt ærligt,« siger Milanovic. »Vi aner det ikke endnu. Vi har endnu ikke data, og pandemien er jo langtfra slut. Den tager voldsomt fat i Indien lige nu. Der kan komme en ny bølge i Kina. Sydafrika er ekstremt hårdt ramt. Hvordan kommer det til at gå i Sydamerika? Vi kan gætte og lave fortællinger om konsekvenserne for global ulighed, men vi ved det ikke.«\nLige nu ser det ud til, at Kina klarer sig bedre end Vesten. Kinas økonomi ser ud til at vokse en anelse i år, mens det modsatte ser ud til at være tilfældet i Europa og USA. Det betyder, at de seneste tre årtiers udvikling fortsætter: Kina bliver relativt stærkere, og derfor kan pandemien ende med at reducere den globale ulighed. Lidt i hvert fald.\n»Kina har i 35 år været den store motor i reduktionen af global ulighed, men nu er Kina ved at blive så rigt, at det snart ikke reducerer ulighed længere, når Kinas økonomi vokser,« siger Branko Milanovic.\nI stedet skal vi vænne os til at se mod Indien.\n»I dag er Indien, hvad Kina var i slutningen af 1990’erne,« siger han. »Fordi Indien er så stort, og fordi der er så mange fattige, er Indien blevet motoren for reduktion af global ulighed. Om 30 år kan det måske være Nigeria, Congo eller Sudan, men ikke endnu.«\nDerfor afhænger pandemiens effekt på den globale ulighed groft sagt af, hvad der sker i Indien. Og det er usikkert. Tirsdag viste de officielle tal, at Indien havde registreret over 50.000 nye coronatilfælde hver dag i en uge, så der i alt var 1,9 millioner smittede. Og ratingbureauet Moody’s forventer nu, at landets BNP falder med 3,1 procent i år – det vil i så fald være første gang i 40 år, at Indiens økonomi skrumper.\nDen store udligner?\nMange har talt om COVID-19 som »den store udligner«.\n»COVID-19 er ligeglad med, hvor rig du er,« sagde Madonna i marts i en video, hvor hun lå i et rosenbladsfyldt badekar. »Den har gjort os alle lige.«\nAndre har henvist til bogen The Great Leveler af den østrigske historiker Walter Scheidel, som blandt andet beskriver, hvordan Den Sorte Død i Europa skabte mere lighed. Der døde simpelthen så mange bønder, at prisen på deres arbejdskraft steg.\nMen det er tvivlsomt, om COVID-19 generelt bliver lighedsskabende, siger Branko Milanovic.\n»Meget af vores idé om pandemiers effekt på ulighed kommer fra Den Sorte Død, især fra studier af udbruddene i 1350’erne og 1650. Men vi lever jo i en hel anden verden nu. Politik betyder mere, og økonomien er langt mere kompleks. Så vi kan næppe generalisere fra pesten til i dag. Jo måske, hvis corona dræbte en tredjedel af befolkningen, så ville lønningerne stige for de overlevende. Men det sker jo ikke,« siger han.\nI stedet tyder meget på, at COVID-19 vil få uligheden til at stige internt i landene.\nI storbyer som New York har sygdommen ramt fattige kvarterer hårdere end rige. Lavtuddannede arbejdere bliver fyret hurtigere end højtuddannede, der kan arbejde hjemmefra. Og selv om aktiemarkederne i starten af pandemien oplevede voldsomme fald, har de siden genvundet alt det tabte, hvilket stort set kun gavner klodens allerrigeste mennesker.\n»Så vi må antage, at krisen øger ulighed internt i lande,« siger Branko Milanovic.\n»Men vi ved det faktisk ikke endnu,« tilføjer han og peger på et helt nyt italiensk studie – det hidtil mest omfattende af sin art med 64.000 respondenter. Det viser overraskende nok, at COVID-19 i Italien ikke har ramt nogle jobtyper hårdere end andre (bortset fra læger og sygeplejersker, som er meget mere ramt end andre). Altså, buschauffører og bankfolk er cirka blevet ramt lige slemt af sundhedskrisen.\n»Der er stadig meget, vi ikke forstår, men generelt jeg vil tro, at uligheden i landene øges,« siger Branko Milanovic.\nEn ny æra for venstrefløjen\nRonald Reagan sagde engang, at de ni mest skræmmende ord i det engelske sprog var: »I’m from the government, and I’m here to help.«\nUnder en pandemi er det modsatte tilfældet. Det mest skræmmende er, hvis staten ikke hjælper.\nDerfor taler mange på venstrefløjen nu om, at pandemien har skabt et momentum for en ny progressiv politik. Og det er Milanovic enig i.\n»Den her krise har afsløret de store problemer med neoliberale politikker,« som han siger. »Jeg tror, det vil gavne venstrefløjen.«\n– Men momentum er vel ikke nok i sig selv. Der skal også opbygges politiske kollisioner og mobiliseres kræfter, der kan forandre verden. Hvem er det ’vi’, der skal ændre samfundet?\n»De Grønne partier kunne fremføre de argumenter om, at staten skal være involveret i økonomien, og kombinere dem med klimadagsordenen: sundhed, uddannelse, klima, infrastruktur. Det ligner en sammenhængende fortælling. De Grønne har heller ikke været lige så fedtet ind i tidligere tiders politiske kompromisser som socialdemokrater. Og nu har mange vælgere også forsøgt sig med populistiske partier, og de kan se, at det ikke er vejen frem. Så tænker de måske: ’Okay, så lad os se, hvad venstrefløjen kan’. Jeg er optimistisk. Lokalvalget i Frankrig, venstrefløjens genkomst i Tyskland, Podemos i Spanien … Jeg tror, at COVID-krisen vil styrke venstrefløjen.«\nVinder USA’s kapitalister alligevel til sidst?\nVi slutter, hvor vi startede: ved milliardærerne. For selv om lande som Danmark og Tyskland har håndteret pandemien relativt godt – de har lavet nedlukninger, test og offentlige hjælpeprogrammer – tyder meget på, at en kommende vaccine vil blive udviklet i USA eller Storbritannien, altså i lande, som ikke har håndteret pandemien specielt godt. Lige nu ser det i hvert fald ud til, at de to vaccineprojekter findes hos det amerikanske bioteknologiselskab Moderne og på Oxford University i England.\n– Hvis den private sektor i USA ender med at udvikle vaccinen, vil alle de milliardærer, som du skælder ud på, så ikke revanchere? Så har den private sektor i USA jo alligevel bevist sit værd …?\n»Det kan man sige. Så bliver fortællingen i hvert fald, at USA’s samfundsmodel vinder i sidste ende på at være kapitalintensiv og vidensintensiv (altså ved at have en masse eliteuniversiter, og en hel masse risikovillig kapital, red.). USA lod så godt nok en masse mennesker dø, fordi det offentlige system ikke kunne organisere sig, men den private sektor er top notch teknologisk. Den fortælling har noget på sig. Men den gør også de døde til en slags collateral damage,« siger Branko Milanovic.\n»Spørgsmålet er så, hvor meget collateral damage man er villig til at acceptere.«\nBranko MilanovicJack MaBill GatesElon MuskMark ZuckerbergGiorgio ArmaniMadonnaRonald Reagan\n08. august, 2020 - 08:51\nDet er spøjst, at man roder de to typer påvirkning sammen; den økonomiske og smitten under ét, efter man just før adskiller de to. Den italienske undersøgelse af smitte synes ikke relevant i kontekst af økonomisk ulighed som følge af hjemmearbejdende velhavere vs fyrede arbejdere i USA.\nDet er ganske rigtigt interessant at observere, hvor lig USA og Kina har vist sig under hele Trump-perioden...\n08. august, 2020 - 20:29\nÅh, det er så let at være bagklog ...\nEndnu en ‘stjerneøkonom’. Hvad kvalificerer denne betegnelse bortset fra socialisme?\n08. august, 2020 - 23:50\nDa der er tilsyneladende et behov for at visualisere den serbiske økonom Branko Milanović, hans specialer og hans kompetencer.\nOg nej - trods hans specialer fremgår det ingen steder at han skulle være socialist - nærmet tvært imod. Men en af de anerkendelser han har modtaget for sit arbejde er dog fra Friedrich-Ebert-Stiftung, der blev grundlagt i 1925, og som bekendt har taget sit navn efter en kendt og anerkendt SPD-politiker.\nØkonomen Branko Milanović udarbejdede sin ph.d. på Belgrad uni i 1987. Det var en afhandling om de økonomisk uligheder i datidens Jugoslavien.\nI perioden 2003 og 2005 var han senior associeret på Carnegie Endowment for International Peace i Washington, hvor han også forskede frem til 2010.\nHan var en meget værdsat hovedøkonom i Verdensbankens forskningsafdeling, og samtidig var han gæsteprofessor på University of Maryland samt Johns Hopkins University.\nHan underviser på London School of Economics samt Barcelona Institute for International Studies. Og i 2019 blev han udnævnt til æres Maddison-formand for Universitetet i Groningen.\nI 2014 blev han gæstepræsidentprofessor ved Graduate Center ved City University of New York og blev desuden tilknyttet Luxembourg Income Study som seniorforsker.\nHans speciale, som han gennem en række afhandlinger er blevet verdens specialist, er de globale indkomstforskelle - både mellem lande og mellem alle enkeltpersoner i verden. Og indenfor dette emne har han offentliggjort mere end 40 special-studier for Verdensbanken.\nFor tiden er han også medlem af den rådgivende bestyrelse for Academics Stand Against Poverty (ASAP).\ningemaje lange, Leif Andersen, Eva Schwanenflügel, Hanne Utoft, Marianne Jespersen, Henrik Leffers, Jane Jensen og Alvin Jensen anbefalede denne kommentar\n09. august, 2020 - 16:54\n"»Der er stadig meget, vi ikke forstår, men generelt jeg vil tro, at uligheden i landene øges,« siger Branko Milanovic."\nDet vil gå ligesom med finanskrisen, specielt i USA hvor finanspakker til storindustrien og velsituerede udgør en skjult omfordeling af kapital fra stat til marked. Det samme skete i konsekvens af finanskrisen i slut-nullerne ... og i mange andre, historiske kriser af forskellig volumen og art. Den besiddende klasse anvender natuligvis klassedynamikkerne (cykliske kriser er en klassedynamik) til forceret kapitalakkumulering.\nApropos finanskrisen; se gerne dokumentaren The Con:


Ensiferum - Thalassic | Anmeldelse | Heavymetal.dk\nAnmeldelse Anmeldt 13. juli 2020 af Jonathan Pichard 0 kommentarer\nMetal Blade · Udkom 10. juli 2020\nDet er godt og vel tre år, siden jeg anmeldte Ensiferums forrige album, Two Paths. Et album, som trods de tusindvis af klichéer var fremragende, og derfor kvitterede jeg da også med ni kranier – ligesom vi generelt har gjort det her på Heavymetal.dk. Derfor var der i teorien store forventninger til bandets nye album – og med det mener jeg, at de to første singler, som jeg havde hørt, inden albummet udkom, havde fået mig til at krumme tæer og synke en omgang tyndt spyt. Det virker til, bandet totalt har rystet posen – hvilket kan være en god ide, men også risikabelt – så er spørgsmålet jo bare, om ideen holder.\nVodka = ouzo?\nGenerelt ville jeg beskrive Ensiferum som et rketypisk finsk metalband, dvs. masser af keyboard, masser af guitarsoli, folkeelementer, sange om druk og kamp og – naturligvis – om det finske nationalepos Kalevala. De kriterier følger bandet endnu, men alligevel ikke, som de plejer. De traditionelle folkeelementer er væk, hastigheden er der skruet gevaldigt ned for, og det generelle lydbillede er meget tættere på Running Wild og Judas Priest end finsk metal. Bandet har derudover valgt at hyre en ekstra vokalist ind, nemlig Pekka Montin, som også bestyrer keyboardet. Og hvorfor har de så det? Ja, jeg aner ikke hvorfor, men bandet må have ment, deres lyd manglede noget flødevokal fra en dårlig Rob Halford-klon, og tada – her er Pekka! Hans vokal bidrager med absolut intet positivt, og kontrasten mellem hans flødevokal og Petris skrålen er simpelthen for stor, til man kan ignorere den, for de to vokaler komplementerer hinanden på samme måde som appelsinjuice og tandpasta.\nMen vokalkonflikter er ikke albummets eneste problem, desværre – faktisk er det bare toppen af isbjerget. For Thalassic er et underligt album, som hverken er fugl eller fisk. Lad os starte med albummets titel, som er oldgræsk og betyder noget i stil med ”søfarende”. Generelt er bandet blevet sært betaget af det oldgræske, for vi har også sangen ”Andromeda” (som Pekka udtaler forkert), der – sjovt nok – handler om prinsesse Andromeda, der bliver reddet af Perseus fra et fælt havuhyre. At sangen så lyder utroligt finsk, faktisk så finsk, at introen er en tolkning af en finsk polkasang, matcher ikke just den græske tematik, men igen: Det at intet passer sammen, virker til at være ideen bag det her misfoster af et album.\nMen det bliver værre endnu, for vi er også nødt til at snakke om nummeret ”Midsummer Magic”, som jeg bedst kan beskrive som ”pirat-country-musik”, og hvis du sidder og tænker: ”Det var da ellers en kombination, jeg aldrig har hørt om før”, så er årsagen den, at det slet, slet ikke fungerer. Jeg kunne nemt komme med endnu et eksempel på to ting, der ikke passer sammen, men jeg tror efterhånden, at jeg har slået min pointe fast med syvtommersøm. Jeg tror, sidste gang, jeg hørte et så rodet og generelt elendigt album fra Finland, var, da Turisas udgav Turisas 2013 – et album så dårligt, at det band nærmest er sunket i jorden.\nJeg kæmper for at finde noget positivt at sige om dette album; vi er ude i nogle totale floskler som at rose produktionen samt anerkende deres instrumentelle kunnen – novra, hvor spændende. Nej, Ensiferum har ikke pludseligt mistet evnen til at spille eller lave et album, der lyder godt, men de har – åbenbart – mistet evnen til at lyde som Ensiferum. Alt det, der virkede på Two Paths, er væk, og tilbage er der bare en flok voksne mænd med krigsmaling og skindbukser, som hellere ville lege pirater i det græske øhav… Nej, jeg forstår det stadigvæk ikke!\nHvis du synes om Ensiferum, kan du måske også lide Equilibrium. Læs også vores anmeldelse af Equilibrium - Erdentempel:\nAnmeldelse Af Kasper Olsen, 2. juni 2014 Genre: Folk metal 0\nAnmeldelse 14. sep 2017\nHey Jonathan, 57 minutter 55 sekunder siden til Xaon - The Lethean\nCPHell 6 dage 6 minutter siden til Metalsnobbens Hjørne - Potentielle Headliners til Copenhell '23